title: 2013/156/ES: 2013 m. kovo 21 d. Tarybos sprendimas dėl Europos Sąjungos ir Armėnijos Respublikos susitarimo dėl be leidimo gyvenančių asmenų readmisijos pasirašymo Europos Sąjungos vardu

text:
27.3.2013

               LT

               Europos Sąjungos oficialusis leidinys

               L 87/1

         TARYBOS SPRENDIMAS
   2013 m. kovo 21 d.
   dėl Europos Sąjungos ir Armėnijos Respublikos susitarimo dėl be leidimo gyvenančių asmenų readmisijos pasirašymo Europos Sąjungos vardu
   (2013/156/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 79 straipsnio 3 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2011 m. gruodžio 19 d. Taryba įgaliojo Komisiją pradėti derybas su Armėnija dėl be leidimo gyvenančių asmenų readmisijos. Derybos buvo sėkmingai užbaigtos ir Europos Sąjungos ir Armėnijos Respublikos susitarimas dėl be leidimo gyvenančių asmenų readmisijos (toliau – Susitarimas) parafuotas 2012 m. spalio 18 d.;

               (2)

               Susitarimas turėtų būti pasirašytas Sąjungos vardu su sąlyga, kad jis bus sudarytas;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius tos valstybės narės nedalyvauja priimant šį sprendimą ir jis nėra joms privalomas ar taikomas;

               (4)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu įgaliojama pasirašyti Europos Sąjungos ir Armėnijos Respublikos susitarimą dėl be leidimo gyvenančių asmenų readmisijos su sąlyga, kad minėtas Susitarimas bus sudarytas. (1)

   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. kovo 21 d.

            Tarybos vardu

            Pirmininkas

         P. HOGAN

      (1)  Susitarimo tekstas bus paskelbtas kartu su sprendimu dėl jo sudarymo.


title: 2005/518/EB: 2004 m. lapkričio 22 d. Tarybos sprendimas dėl Europos bendrijos ir Bosnijos ir Hercegovinos pagrindų susitarimo dėl Bosnijos ir Hercegovinos dalyvavimo Bendrijos programose bendrųjų principų pasirašymo

text:
22.7.2005

               LT

               Europos Sąjungos oficialusis leidinys

               L 192/8

         TARYBOS SPRENDIMAS
   2004 m. lapkričio 22 d.
   dėl Europos bendrijos ir Bosnijos ir Hercegovinos pagrindų susitarimo dėl Bosnijos ir Hercegovinos dalyvavimo Bendrijos programose bendrųjų principų pasirašymo
   (2005/518/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 13, 71, 80, 95, 127, 137, 149, 150, 151, 152, 153, 157, 166, 175, 280 ir 308 straipsnius kartu su jos 300 straipsnio 2 dalies pirmos pastraipos antru sakiniu,
   atsižvelgdama į Komisijos pasiūlymą,
   kadangi:

               (1)(2)

               Komisija Bendrijos vardu vedė derybas su Bosnija ir Hercegovina dėl pagrindų susitarimo dėl Bosnijos ir Hercegovinos dalyvavimo Bendrijos programose bendrųjų principų.Atsižvelgiant į susitarimo vėlesnį sudarymą, 2004 m. rugsėjo 30 d. parafuotas susitarimas turėtų būti pasirašytas,

         NUSPRENDĖ:
   Vienintelis straipsnis
   Atsižvelgiant į susitarimo vėlesnį sudarymą, Tarybos pirmininkas įgaliojamas paskirti asmenį, įgaliotą Bendrijos vardu pasirašyti Europos bendrijos ir Bosnijos ir Hercegovinos pagrindų susitarimą dėl Bosnijos ir Hercegovinos dalyvavimo Bendrijos programose bendrųjų principų.

      Priimta Briuselyje, 2004 m. lapkričio 22 d.

            Tarybos vardu

            Pirmininkas

         B. R. BOT

   Europos bendrijos ir Bosnijos ir Hercegovinos
   PAGRINDŲ SUSITARIMAS
   dėl Bosnijos ir Hercegovinos dalyvavimo Bendrijos programose bendrųjų principų
   EUROPOS BENDRIJA (toliau – Bendrija)
   ir
   BOSNIJA IR HERCEGOVINA,
   toliau - Susitariančiosios Šalys,
   KADANGI:

               (1)

               2002 m. gruodžio mėn. Kopenhagos Europos Vadovų Taryba patvirtino Vakarų Balkanų valstybių, kaip galimų kandidačių, Europos perspektyvą ir pabrėžė esanti pasiryžusi paremti jų pastangas suartėti su Europos Sąjunga.

               (2)

               2003 m. birželio mėn. Salonikų Europos Vadovų Taryba pripažino, kad Vakarų Balkanų valstybių Europos kursas iki pat jų įstojimo bus pagrįstas stabilizacijos ir asociacijos procesu, ir patvirtino „Salonikų darbotvarkę Vakarų Balkanų valstybėms: Europos integracijos link“, kuria siekiama toliau stiprinti ES ir Vakarų Balkanų valstybių išskirtinius ryšius remiantis plėtros patirtimi.

               (3)

               Salonikų darbotvarkėje Vakarų Balkanų valstybės buvo pakviestos dalyvauti Bendrijos programose ir agentūrose, joms taikant šalių kandidačių dalyvavimui nustatytus principus, kad šios šalys ir jų gyventojai susipažintų su ES politikos kryptimis bei darbo metodais ir būtų tvirčiau susietos su ES bei paskatintos toliau žengti Europos integracijos keliu.

               (4)

               Bosnija ir Hercegovina išreiškė norą dalyvauti keliose Bendrijos programose.

               (5)

               Konkrečios sąlygos, įskaitant finansinį įnašą, susijusios su Bosnijos ir Hercegovinos dalyvavimu kiekvienoje konkrečioje programoje, turėtų būti nustatytos Europos Bendrijų Komisijos, veikiančios Bendrijos vardu, ir Bosnijos ir Hercegovinos susitarime,

         SUSITARĖ:
   1 straipsnis
   Bosnijai ir Hercegovinai leidžiama dalyvauti tokiose Bendrijos programose:

               1.

               Priede nurodytose vykdomose Bendrijos programose, kuriose Bosnija ir Hercegovina galės dalyvauti įsigaliojus šiam susitarimui (toliau – Susitarimas).

               2.

               Bendrijos programose, kurios bus nustatytos ar atnaujintos jau įsigaliojus Susitarimui ir kuriose bus įvadinė nuostata, numatanti Bosnijos ir Hercegovinos dalyvavimą.

         2 straipsnis
   Bosnija ir Hercegovina finansiškai prie Europos Sąjungos bendrojo biudžeto prisideda pagal konkrečias programas, kuriose ji dalyvauja.
   3 straipsnis
   Svarstant su Bosnija ir Hercegovina susijusius klausimus Bosnijos ir Hercegovinos atstovams leidžiama stebėtojų teisėmis dalyvauti vadybos komitetuose, atsakinguose už programų, prie kurių Bosnija ir Hercegovina prisideda finansiškai, stebėseną.
   4 straipsnis
   Kiek tai įmanoma, dalyvių iš Bosnijos ir Hercegovinos pateiktiems projektams ir iniciatyvoms taikomos tos pačios atitinkamoms programoms numatytos sąlygos, taisyklės ir procedūros, kaip ir valstybėms narėms.
   5 straipsnis
   Bosnijos ir Hercegovinos dalyvavimo kiekvienoje konkrečioje programoje konkrečios sąlygos, ypač susijusios su finansiniu įnašu, bus apibrėžtos Komisijos, veikiančios Bendrijos vardu, ir Bosnijos ir Hercegovinos sudarytame susitarimo memorandumo formos susitarime.
   Jeigu Bosnija ir Hercegovina dėl Bendrijos išorinės paramos kreipsis pagal 2000 m. gruodžio 5 d. Tarybos reglamentą (EB) Nr. 2666/2000 dėl pagalbos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir Buvusiajai Jugoslavijos Respublikai Makedonijai, su pakeitimais, padarytais 2001 m. gruodžio 10 d. Tarybos reglamentu (EB) Nr. 2415/2001, arba pagal bet kurį panašų Bendrijos išorinę paramą Bosnijai ir Hercegovinai numatantį reglamentą, kuris gali būti priimtas ateityje, tai sąlygos, kuriomis Bosnija ir Hercegovina gali naudotis Bendrijos parama, nustatomos finansavimo susitarime.
   6 straipsnis
   Pagal Bendrijos finansines nuostatas supratimo memorandume nustatoma, kad finansinę kontrolę arba auditą vykdys Europos Komisija, OLAF ir Europos Bendrijų Audito Rūmai, arba tokia kontrolė ir auditas bus vykdoma jiems vadovaujant.
   Parengiamos išsamios finansinės kontrolės ir audito, administracinių priemonių, nuobaudų ir išieškojimo nuostatos, pagal kurias Europos Komisijai, OLAF ir Audito Rūmams būtų suteikti įgaliojimai, atitinkantys jų įgaliojimus Bendrijoje įsikūrusių paramos gavėjų ir rangovų atžvilgiu.
   7 straipsnis
   Šis Susitarimas galioja neribotą laikotarpį.
   Kiekviena Susitariančioji Šalis gali denonsuoti šį Susitarimą, raštu apie tai pranešusi kitai Susitariančiajai Šaliai. Šis Susitarimas nustoja galioti praėjus šešiems mėnesiams nuo tokio pranešimo dienos.
   8 straipsnis
   Ne vėliau kaip per trejus metus nuo šio Susitarimo įsigaliojimo ir paskui kas trejus metus abi Susitariančiosios Šalys, atsižvelgdamos į Bosnijos ir Hercegovinos dalyvavimo vienoje ar daugiau Bendrijos programų patirtį, gali patikrinti, kaip šis Susitarimas yra įgyvendinamas.
   9 straipsnis
   Šis Susitarimas taikomas teritorijoms, kuriose taikoma Europos bendrijos steigimo sutartis, toje Sutartyje nustatytomis sąlygomis, ir Bosnijos ir Hercegovinos teritorijai.
   10 straipsnis
   Šis Susitarimas įsigalioja nuo tos dienos, kai diplomatiniais kanalais gaunamas paskutinis raštiškas pranešimas, kuriuo viena Susitariančioji Šalis kitai Šaliai praneša apie šio Susitarimo įsigaliojimui būtinų procedūrų užbaigimą.
   11 straipsnis
   1.   Susitarimas sudarytas dviem egzemplioriais anglų, čekų, danų, estų, graikų, ispanų, italų, latvių, lenkų, lietuvių, olandų, portugalų, prancūzų, slovakų, slovėnų, suomių, švedų, vengrų, vokiečių ir oficialiomis Bosnijos ir Hercegovinos kalbomis.
   2.   Europos Sąjungos institucijas įpareigojus visus oficialius aktus Europos Sąjungos oficialiajame leidinyje skelbti maltiečių kalba, Susitarimas bus sudarytas dviem egzemplioriais ir maltiečių kalba.
   3.   Tekstai visomis kalbomis yra autentiški.

      Hecho en Bruselas, el veintidós de noviembre del dos mil cuatro.
      V Bruselu dne dvacátého druhého listopadu dva tisíce čtyři.
      Udfærdiget i Bruxelles den toogtyvende november to tusind og fire.
      Geschehen zu Brüssel am zweiundzwanzigsten November zweitausendundvier.
      Kahe tuhande neljanda aasta novembrikuu kahekümne teisel päeval Brüsselis.
      Έγινε στις Βρυξέλλες, στις είκοσι δύο Νοεμβρίου δύο χιλιάδες τέσσερα.
      Done at Brussels on the twenty-second day of November in the year two thousand and four.
      Fait à Bruxelles, le vingt-deux novembre deux mille quatre.
      Fatto a Bruxelles, addi' ventidue novembre duemilaquattro.
      Briselē, divi tūkstoši ceturtā gada divdesmit otrajā novembrī.
      Priimta du tūkstančiai ketvirtų metų lapkričio dvidešimt antrą dieną Briuselyje.
      Kelt Brüsszelben, a kétezer-negyedik év november havának huszonkettedik napján.
      Magħmul fi Brussel fit-tieni u għoxrin jum ta' Novembru tas-sena elfejn u erbgħa.
      Gedaan te Brussel, de tweeëntwintigste november tweeduizendvier.
      Sporządzono w Brukseli dnia dwudziestego drugiego listopada roku dwutysięcznego czwartego.
      Feito em Bruxelas, em vinte e dois de Novembro de dois mil e quatro.
      V Bruseli dvadsiatehodruhého novembra dvetisícštyri.
      V Bruslju, dvaindvajsetega novembra leta dva tisoč štiri.
      Tehty Brysselissä kahdentenakymmenentenätoisena päivänä marraskuuta vuonna kaksituhattaneljä.
      Som skedde i Bryssel den tjugoandra november tjugohundrafyra.
      Sastavljeno u Briselu, dana 22.11.2004.
      Sačinjeno u Briselu, dana 22.11.2004.
      Састављено у Бриселу, дана 22.11.2004.

         Por la Comunidad Europea
         Za Evropské společenstvi
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Τια τηυ Ευρωπαϊκή Κοιυότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar
         Za Europsku zajednicu
         Za Europsku zajednicu
         За Европску заједницу

         Za Vijeće ministara Bosne i Hercegovine
         Za Vijeće ministara Bosne i Hercegovine
         За Савјет министара Босне и Херцеговине

   PRIEDAS
   1 STRAIPSNYJE MINIMŲ VYKDOMŲ BENDRIJOS PROGRAMŲ SĄRAŠAS

               —

               Kova su diskriminacija (2001–2006) (1)

               —

               Kova su socialine atskirtimi (2002–2006) (2)

               —

               Bendrijos veiksmai remiant vartotojų politiką (2004–2007) (3)

               —

               Bendrijos veiksmų programa skatinti Europos lygiu veikiančias organizacijas ir remti konkrečią veiklą švietimo ir mokymo srityje (2004–2006) (4)

               —

               Bendrijos veiksmų programa aktyviam europiniam pilietiškumui skatinti (2004–2006) (5)

               —

               Bendrijos veiksmai visuomenės sveikatos srityje (2003–2008) (6)

               —

               Kultūra 2000 (2000–2006) (7)

               —

               Muitinė (2003–2007) (8)

               —

               Daphne II (2004–2008) (9)

               —

               eContent Plus (2004–2008) (10)

               —

               E–mokymasis (2004–2006) (11)

               —

               Erasmus Mundus (2004–2008) (12)

               —

               Fiscalis (2003–2007) (13)

               —

               Lyčių lygybė (2001–2006) (14)

               —

               Hercule (2004–2006) (15)

               —

               Pažangi energetika Europai (2003–2006) (16)

               —

               LIFE (2000–2006) (17)

               —

               Leonardo da Vinci II (2000–2006) (18)

               —

               Marco Polo (2003–2010) (19)

               —

               Media Plus (20)/Media mokymas (21) (2001–2006)

               —

               Saugesnis internetas plius (2005–2008) (22)

               —

               Šeštoji mokslinių tyrimų, technologijų plėtros ir demonstravimo veiklos bendroji programa (2002–2006) (23)

               —

               Socrates II (2000–2006) (24)

               —

               Jaunimas (2000–2006) (25)

      (1)  Žr. 2000 m. lapkričio 27 d. Tarybos sprendimą 2000/750/EB, nustatantį Bendrijos kovos su diskriminacija veiksmų programą (2001–2006 m.) (OL L 303, 2000 12 2, p. 23).

      (2)  Žr. 2001 m. gruodžio 7 d. Europos Parlamento ir Tarybos sprendimą Nr. 50/2002/EB dėl Bendrijos veiksmų programos, skatinančios valstybių narių bendradarbiavimą, siekiant įveikti socialinę atskirtį, sukūrimo (OL L 10, 2002 1 12, p. 1).

      (3)  Žr. 2003 m. gruodžio 8 d. Europos Parlamento ir Tarybos sprendimą Nr. 20/2004/EB, sukuriantį Bendrijos veiksmų remiant vartotojų politiką 2004–2007 m. bendrąjį finansavimo planą (OL L 5, 2004 1 9, p. 1).

      (4)  Žr. 2004 m. balandžio 21 d. Europos Parlamento ir Tarybos sprendimą Nr. 791/2004/EB, nustatantį Bendrijos veiksmų programą skatinti Europos lygiu veikiančias organizacijas ir remti konkrečią veiklą švietimo ir mokymo srityje (OL L 138, 2004 4 30, p. 31).

      (5)  Žr. 2004 m. sausio 26 d. Tarybos sprendimą 2004/100/EB, nustatantį Bendrijos veiksmų programą aktyviam europiniam pilietiškumui (piliečių dalyvavimui) skatinti (OL L 30, 2004 2 4, p. 6).

      (6)  Žr. 2002 m. rugsėjo 23 d. Europos Parlamento ir Tarybos sprendimą Nr. 1786/2002/EB, patvirtinantį Bendrijos veiksmų visuomenės sveikatos srityje programą (2003–2008 m.) (OL L 271, 2002 10 9, p. 1).

      (7)  Žr. 2000 m. vasario 14 d. Europos Parlamento ir Tarybos sprendimą Nr. 508/2000/EB, nustatantį programą „Kultūra 2000“ (OL L 63, 2000 3 10, p. 1), ir 2004 m. kovo 31 d. Europos Parlamento ir Tarybos sprendimą Nr. 626/2004/EB, iš dalies keičiantį sprendimą Nr. 508/2000/EB, nustatantį programą „Kultūra 2000“ (OL L 99, 2004 4 3, p. 3).

      (8)  Žr. 2003 m. vasario 11 d. Europos Parlamento ir Tarybos sprendimą Nr. 253/2003/EB, nustatantį muitinių veiksmų programą Bendrijoje (Muitinė 2007) (OL L 36, 2003 2 12, p. 1).

      (9)  Žr. 2004 m. balandžio 21 d. Europos Parlamento ir Tarybos sprendimą Nr. 803/2004/EB, patvirtinantį Bendrijos veiksmų programą (2004–2008 m.) dėl prevencinių priemonių ir kovos su smurtu prieš vaikus, jaunimą, moteris ir aukų bei rizikos grupių apsaugos (Daphne II programa) (OL L 143, 2004 4 30, p. 1).

      (10)  Dar nepriimta – žr. KOM (2004) 96 galutinis, 2004/0025(COD).

      (11)  Žr. 2003 m. gruodžio 5 d. Europos Parlamento ir Tarybos sprendimą Nr. 2318/2003/EB, patvirtinantį daugiametę (2004–2006 m.) veiksmingos informacijos ir komunikacijos technologijų (IKT) integracijos į Europos švietimo ir mokymo sistemas programą (e–mokymosi programa) (OL L 345, 2003 12 31, p. 9).

      (12)  Žr. 2003 m. gruodžio 5 d. Europos Parlamento ir Tarybos sprendimą Nr. 2317/2003/EB, sukuriantį aukštojo mokslo kokybės stiprinimo ir tarpkultūrinio supratimo stiprinimo bendradarbiaujant su trečiosiomis šalimis, programą (Erasmus Mundus) (2004–2008 m.) (OL L 345, 2003 12 31, p. 1).

      (13)  Žr. 2002 m. gruodžio 3 d. Europos Parlamento ir Tarybos sprendimą Nr. 2235/2002/EB, patvirtinantį Bendrijos programą mokesčių sistemų veikimui vidaus rinkoje pagerinti (2003–2007 m. Fiscalis programa) (OL L 341, 2002 12 17, p. 1).

      (14)  Žr. 2000 m. gruodžio 20 d. Tarybos sprendimą Nr. 2001/51/EB, patvirtinantį programą, susijusią su Bendrijos pagrindų strategija dėl lyčių lygybės (2001–2005 m.) (OL L 17, 2001 1 19, p. 22).

      (15)  Žr. 2004 m. balandžio 21 d. Europos Parlamento ir Tarybos sprendimą Nr. 804/2004/EB, įsteigiantį Bendrijos veiksmų programą, skatinančią veiklą Bendrijos finansinių interesų apsaugos srityje (Herkulio programa) (OL L 143, 2004 4 30, p. 9).

      (16)  Žr. 2003 m. birželio 26 d. Europos Parlamento ir Tarybos sprendimą Nr. 1230/2003/EB, patvirtinantį daugiametę veiksmų programą energetikos srityje „Pažangi energetika Europai“ (2003–2006 m.) (OL L 176, 2003 7 15, p. 29).

      (17)  Žr. 2000 m. liepos 17 d. Europos Parlamento ir Tarybos reglamentą (EB) Nr. 1655/2000 dėl aplinkos finansinio instrumento (LIFE) (OL L 192, 2000 7 28, p. 1), su pakeitimais, padarytais Reglamentu (EB) Nr. 1682/2004 (OL L 308, 2004 10 5, p. 1).

      (18)  Žr. 1999 m. balandžio 26 d. Tarybos sprendimą Nr. 1999/382/EB, nustatantį Bendrijos profesinio mokymo veiksmų programos „Leonardo da Vinci“ antrąjį etapą (OL L 146, 1999 6 11, p. 33).

      (19)  Žr. 2003 m. liepos 22 d. Europos Parlamento ir Tarybos reglamentą (EB) Nr. 1382/2003 dėl Bendrijos finansinės pagalbos teikimo siekiant pagerinti krovinių transporto sistemos aplinkosaugos veiksmingumą (Marco Polo programa) (OL L 196, 2003 8 2, p. 1).

      (20)  Žr. 2000 m. gruodžio 20 d. Tarybos sprendimo 2000/821/EB dėl programos, skatinančios Europos garso ir vaizdo kūrinių kūrimą, platinimą bei skatinimą, įgyvendinimo (MEDIA plius – kūrimas, platinimas ir reklama) (2001–2005 m.) klaidų ištaisymą (OL L 336, 2000 12 30, p. 82) (OL L 13, 2001 1 17, p. 34), su pakeitimais, padarytais Europos Parlamento ir Tarybos sprendimu (OL L 157, 2004 4 30, p. 4).

      (21)  Žr. 2001 m. sausio 19 d. Europos Parlamento ir Tarybos sprendimą Nr. 163/2001/EB dėl Europos garso ir vaizdo įrašų programų pramonės specialistų mokymo programos įgyvendinimo (MEDIA – mokymas) (2001–2005 m.) (OL L 26, 2001 1 27, p. 1), su pakeitimais, padarytais sprendimu Nr. 845/2004 (OL L 157, 2004 4 30, p. 1).

      (22)  Dar nepriimta – žr. KOM (2004) 91 galutinis, 2004/0023(COD).

      (23)  Žr. 2002 m. birželio 27 d. Europos Parlamento ir Tarybos sprendimą Nr. 1513/2002/EB dėl Europos bendrijos šeštosios pamatinės mokslinių tyrimų, technologijų plėtros ir demonstravimo veiklos programos, prisidedančios prie Europos mokslinių tyrimų erdvės kūrimo ir naujovių (2002–2006 m.) (OL L 232, 2002 8 29, p. 1).

      (24)  Žr. 2000 m. sausio 24 d. Europos Parlamento ir Tarybos sprendimą Nr. 253/2000/EB, nustatantį antrąjį Bendrijos veiksmų švietimo srityje programos „Socrates“ etapą (OL L 28, 2000 2 3, p. 1).

      (25)  Žr. 2000 m. balandžio 13 d. Europos Parlamento ir Tarybos sprendimą Nr. 1031/2000/EB, įsteigiantį Bendrijos veiksmų programą „Jaunimas“ (OL L 117, 2000 5 18, p. 1).


title: 2008/127/EB: 2007 m. lapkričio 13 d. Tarybos sprendimas dėl Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo 8 protokolo dėl Juodkalnijos dalyvavimo Bendrijos programose bendrųjų principų laikino taikymo

text:
19.2.2008

               LT

               Europos Sąjungos oficialusis leidinys

               L 43/9

         TARYBOS SPRENDIMAS
   2007 m. lapkričio 13 d.
   dėl Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo 8 protokolo dėl Juodkalnijos dalyvavimo Bendrijos programose bendrųjų principų laikino taikymo
   (2008/127/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač jos 310 straipsnį kartu su 300 straipsnio 2 dalies pirmos pastraipos pirmu ir antru sakiniais,
   atsižvelgdama į Komisijos pasiūlymą,
   kadangi:

               (1)

               Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimas (toliau – Susitarimas) pasirašytas 2007 m. spalio 15 d., atsižvelgiant į tai, kad jis bus sudarytas vėliau.

               (2)

               Susitarimo 8 protokolo turinys Juodkalnijos atžvilgiu iš esmės atitinka Europos bendrijos ir Serbijos ir Juodkalnijos pagrindų susitarimą dėl Serbijos ir Juodkalnijos dalyvavimo Bendrijos programose bendrųjų principų (1), kurį Taryba sudarė Sprendimu 2005/527/EB (2).

               (3)

               Dėl Juodkalnijos nepriklausomybės Pagrindų susitarimas jai nebetaikomas Juodkalnijos atžvilgiu. Tačiau Juodkalnija turėtų ir toliau turėti galimybę, kaip ir kitos Vakarų Balkanų šalys, dalyvauti Bendrijos programose.

               (4)

               Todėl būtina numatyti laikiną Susitarimo 8 protokolo taikymą, kol bus užbaigtos reikalingos procedūros, kad minėtas Susitarimas įsigaliotų,

         NUSPRENDĖ:
   1 straipsnis
   Bendrijos vardu patvirtinamas Bendrijos ir Juodkalnijos Respublikos susitarimas pasikeičiant laiškais, kuriame numatytas Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo 8 protokolo dėl Juodkalnijos dalyvavimo Bendrijos programose bendrųjų principų laikinas taikymas.
   Susitarimo pasikeičiant laiškais tekstas ir 8 protokolo tekstas pridedami prie šio Sprendimo.
   2 straipsnis
   Tarybos pirmininkas įgaliojamas paskirti asmenį(-is), kuriems suteikiama teisė pasirašyti Susitarimą pasikeičiant laiškais, kad jis būtų privalomas Bendrijai.

      Priimta Briuselyje, 2007 m. lapkričio 13 d.

            Tarybos vardu

            Pirmininkas

         F. TEIXEIRA DOS SANTOS

      (1)  OL L 192, 2005 7 22, p. 29.

      (2)  OL L 192, 2005 7 22, p. 84.
    ---documentbreak---

               19.2.2008

               LT

               Europos Sąjungos oficialusis leidinys

               L 43/11

         SUSITARIMAS
   pasikeičiant laiškais dėl Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo 8 protokolo dėl Juodkalnijos dalyvavimo Europos bendrijos programose bendrųjų principų laikino taikymo
   Gerbiamasis pone,
   Turiu garbės aptarti 2007 m. spalio 15 d. pasirašytą Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimą ir ypač – 8 protokolą dėl Juodkalnijos dalyvavimo Bendrijos programose bendrųjų principų.
   Kol įsigalios minėtas Stabilizacijos ir asociacijos susitarimas, turiu garbės pasiūlyti Jums, kad Europos bendrija ir Juodkalnijos Respublika nuo šiandien laikinai taikytų 8 protokolą dėl Juodkalnijos dalyvavimo Bendrijos programose bendrųjų principų.
   Kol įsigalios Stabilizacijos ir asociacijos susitarimas, turiu garbės Jums pasiūlyti, kad 8 protokolo įgyvendinimo peržiūrą, nukrypstant nuo protokolo 7 straipsnyje nurodytų priemonių, atliktų Susitariančiosios šalys.
   Jeigu šis pasiūlymas priimtinas Juodkalnijos Respublikai, šis laiškas ir Jūsų patvirtinimas sudarys Europos bendrijos ir Juodkalnijos Respublikos susitarimą.
   Reiškiame Jums savo didžią pagarbą.

      Europos bendrijos vardu
      Съставено в Брюксел на
      Hecho en Bruselas, el
      V Bruselu dne
      Udfærdiget i Bruxelles den
      Geschehen zu Brüssel am
      Brüssel,
      'Εγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselē,
      Priimta Briuselyje
      Kelt Brüsszelben,
      Magħmula fi Brussell,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      Încheiat la Bruxelles,
      V Bruseli
      V Bruslju,
      Tehty Brysselissä
      Utfärdat i Bryssel den
      Sačinjeno u Briselu

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku Zajednicu

      PRIEDAS
      8   PROTOKOLAS
      DĖL JUODKALNIJOS DALYVAVIMO BENDRIJOS PROGRAMOSE BENDRŲJŲ PRINCIPŲ
      1 straipsnis
      Juodkalnijai leidžiama dalyvauti tokiose Bendrijos programose:

                  a)

                  programose, kurios yra išvardytos Europos bendrijos ir Serbijos ir Juodkalnijos pagrindų susitarimo dėl Serbijos ir Juodkalnijos dalyvavimo Bendrijos programose bendrųjų principų priede (1),

                  b)

                  programose, nustatytose arba atnaujintose po 2005 m. liepos 27 d. ir kuriose yra įvadinė nuostata, kurioje numatomas Juodkalnijos dalyvavimas.

            2 straipsnis
      Juodkalnija finansiškai prisideda prie Europos Sąjungos bendrojo biudžeto pagal konkrečias programas, kuriose ji dalyvauja.
      3 straipsnis
      Svarstant su Juodkalnija susijusius klausimus Juodkalnijos atstovams leidžiama stebėtojų teisėmis dalyvauti vadybos komitetuose, atsakinguose už programų, prie kurių Juodkalnija prisideda finansiškai, kontrolę.
      4 straipsnis
      Kiek įmanoma, dalyvių iš Juodkalnijos pateiktiems projektams ir iniciatyvoms taikomos tos pačios atitinkamoms programoms numatytos sąlygos, taisyklės ir procedūros kaip ir valstybėms narėms.
      5 straipsnis
      Juodkalnijos dalyvavimo kiekvienoje konkrečioje programoje konkrečios sąlygos, ypač susijusios su finansiniu įnašu, bus apibrėžtos Europos Komisijos, veikiančios Bendrijos vardu, ir Juodkalnijos sudarytame susitarimo memorandumo formos susitarime.
      Jeigu Juodkalnija dėl Bendrijos išorinės paramos kreipsis pagal 2006 m. liepos 17 d. Tarybos reglamentą (EB) Nr. 1085/2006, nustatantį Pasirengimo narystei pagalbos priemonę (PNPP) (2) arba pagal bet kurį panašų Bendrijos išorinę paramą Juodkalnijai numatantį reglamentą, kuris gali būti priimtas ateityje, sąlygos, kuriomis Juodkalnija gali naudotis Bendrijos parama, nustatomos finansavimo susitarime.
      6 straipsnis
      Pagal Bendrijos finansinį reglamentą susitarimo memorandume nustatoma, kad finansinę kontrolę arba auditą vykdys Europos Komisija, Europos kovos su sukčiavimu tarnyba (OLAF) ir Europos Bendrijų Audito Rūmai, arba tokia kontrolė ir auditas bus vykdomi jiems vadovaujant.
      Parengiamos išsamios finansinės kontrolės ir audito, administracinių priemonių, nuobaudų ir išieškojimo nuostatos, pagal kurias Europos Komisijai, OLAF ir Audito Rūmams būtų suteikti įgaliojimai, atitinkantys jų įgaliojimus Bendrijoje įsikūrusių paramos gavėjų arba rangovų atžvilgiu.
      7 straipsnis
      Ne vėliau kaip per trejus metus nuo šio Susitarimo įsigaliojimo Stabilizacijos ir asociacijos taryba gali peržiūrėti šio Protokolo įgyvendinimą remdamasis konkrečiu Juodkalnijos dalyvavimu vienoje arba keliose Europos bendrijos programose.

   Gerbiamasis pone,
   Turiu garbės pranešti, kad gavau Jūsų šios dienos laišką, kuriame rašoma:

      „Turiu garbės aptarti 2007 m. spalio 15 d. pasirašytą Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimą ir ypač – 8 protokolą dėl Juodkalnijos dalyvavimo Bendrijos programose bendrųjų principų.
      Kol įsigalios minėtas Stabilizacijos ir asociacijos susitarimas, turiu garbės pasiūlyti Jums, kad Europos bendrija ir Juodkalnijos Respublika nuo šiandien laikinai taikytų 8 protokolą dėl Juodkalnijos dalyvavimo Bendrijos programose bendrųjų principų.
      Kol įsigalios Stabilizacijos ir asociacijos susitarimas, turiu garbės Jums pasiūlyti, kad 8 protokolo įgyvendinimo peržiūrą, nukrypstant nuo protokolo 7 straipsnyje nurodytų priemonių, atliktų Susitariančiosios šalys.
      Jeigu šis pasiūlymas priimtinas Juodkalnijos Respublikai, šis laiškas ir Jūsų patvirtinimas sudarys Europos bendrijos ir Juodkalnijos Respublikos susitarimą.“

   Patvirtinu, kad Juodkalnijos Respublika pritaria Jūsų laiško turiniui.
   Reiškiu Jums savo didžią pagarbą.

      Juodkalnijos Respublikos vardu
      Sačinjeno u Briselu
      Съставено в Брюксел на
      Hecho en Bruselas, el
      V Bruselu dne
      Udfærdiget i Bruxelles, den
      Geschehen zu Brüssel am
      Brüssel,
      'Εγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselē,
      Priimta Briuselyje
      Kelt Brüsszelben,
      Magħmula fi Brussell,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      Încheiat la Bruxelles,
      V Bruseli
      V Bruslju,
      Tehty Brysselissä
      Utfärdat i Bryssel den

         Za Republiku Crnu Goru
         За Република Черна гора
         Por la República de Montenegro
         Za Republiku Černá Hora
         For Republikken Montenegro
         Für die Republik Montenegro
         Montenegro Vabariigi nimel
         Για τη Δημοκρατία του Μαυροβουνίου
         For the Republic of Montenegro
         Pour la République du Monténégro
         Per la Repubblica del Montenegro
         Melnkalnes Republikas vārdā
         Juodkalnijos Respublikos vardu
         A Montenegrói Köztársaság részéről
         Għar-Repubblika tal-Montenegro
         Voor de Republiek Montenegro
         W imieniu Republiki Czarnogóry
         Pela República do Montenegro
         Pentru Republica Muntenegru
         Za Čiernohorskú republiku
         Za Republiko Črno goro
         Montenegron tasavallan puolesta
         För Republiken Montenegro

      (1)  OL L 192, 2005 7 22, p. 29.

      (2)  OL L 210, 2006 7 31, p. 82.


title: 2010/321/: 2010 m. birželio 7 d. Tarybos sprendimas, kuriuo valstybės narės įgaliojamos Europos Sąjungos interesų labui ratifikuoti Tarptautinės darbo organizacijos 2007 m. Darbo žvejybos sektoriuje konvenciją (Konvenciją Nr. 188)

text:
11.6.2010

               LT

               Europos Sąjungos oficialusis leidinys

               L 145/12

         TARYBOS SPRENDIMAS
   2010 m. birželio 7 d.
   kuriuo valstybės narės įgaliojamos Europos Sąjungos interesų labui ratifikuoti Tarptautinės darbo organizacijos 2007 m. Darbo žvejybos sektoriuje konvenciją (Konvenciją Nr. 188)
   (2010/321/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 48 straipsnį, siejant su 218 straipsnio 6 dalies a punkto v papunkčiu ir 218 straipsnio 8 dalies pirma pastraipa,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Tarptautinės darbo organizacijos Darbo žvejybos sektoriuje konvencija Nr. 188 (toliau atitinkamai – Konvencija ir TDO) priimta 2007 m. birželio 14 d. Ženevoje įvykusioje TDO Tarptautinės darbo konferencijos sesijoje, kurios metu visos Europos Sąjungos valstybių narių delegacijos balsavo už konvencijos priėmimą.

               (2)

               Ši Konvencija yra didelis įnašas tarptautiniu lygiu į žvejybos sektorių – ja skatinamas tinkamas žvejų darbas ir sąžiningesnė žvejybos laivų savininkų konkurencija, todėl jos nuostatos turėtų būti įgyvendintos kuo greičiau.

               (3)

               Europos Parlamentas, Taryba ir Komisija ragina ratifikuoti tarptautines darbo konvencijas, kurias TDO klasifikuoja kaip aktualias ir prisidedančias prie Europos Sąjungos pastangų skatinti tinkamą darbą visiems tiek Sąjungoje, tiek už jos ribų.

               (4)

               Pagal TDO įstatus jokia konvencija arba rekomendacija, priimta konferencijoje, ar bet kokios narės ratifikuota konvencija neturi poveikio jokiam įstatymui, teismo sprendimui, įprastai praktikai ar susitarimui, kuriais atitinkamiems darbuotojams užtikrinamos palankesnės nei numatyta konvencijoje arba rekomendacijoje sąlygos.

               (5)

               Tam tikros Konvencijos nuostatos, susijusios su socialinės apsaugos sistemų koordinavimu, priskiriamos išimtinei Sąjungos kompetencijai.

               (6)

               Sąjunga negali ratifikuoti konvencijos, nes tik valstybės gali būti jos šalimis.

               (7)

               Todėl Taryba turėtų įgalioti valstybes nares, kurioms taikomos Sąjungos socialinės apsaugos sistemų koordinavimo taisyklės, grindžiamos Sutarties dėl Europos Sąjungos veikimo 48 straipsniu, ratifikuoti Konvenciją Sąjungos interesų labui pagal šiame sprendime nustatytas sąlygas,

         PRIĖMĖ ŠĮ SPRENDIMĄ:
   1 straipsnis
   Valstybės narės įgaliojamos ratifikuoti 2007 m. birželio 14 d. priimtą Tarptautinės darbo organizacijos 2007 m. Darbo žvejybos sektoriuje konvenciją pagal išimtinei Sąjungos kompetencijai priklausančias dalis.
   2 straipsnis
   Valstybės narės turėtų imtis reikalingų veiksmų, kad galėtų kuo skubiau, pageidautina iki 2012 m. gruodžio 31 d., deponuoti konvencijos ratifikavimo dokumentus Tarptautinio darbo biuro generaliniam direktoriui. Taryba iki 2012 m. sausio mėn. peržiūrės ratifikavimo eigą.
   3 straipsnis
   Šis sprendimas skirtas valstybėms narėms.

      Priimta Liuksemburge 2010 m. birželio 7 d.

            Tarybos vardu

            Pirmininkas

         C. CORBACHO

      (1)  2010 m. gegužės 5 d. pritarimas (dar nepaskelbtas Oficialiajame leidinyje), patvirtinantis 2009 m. sausio 14 d. nuomonę (dar nepaskelbta Oficialiajame leidinyje).


title: 2008 m. birželio 16 d. Tarybos sprendimas 2008/669/BUSP dėl Europos Sąjungos ir Bisau Gvinėjos Respublikos susitarimo dėl Europos Sąjungos misijos saugumo sektoriaus reformai Bisau Gvinėjos Respublikoje remti statuso sudarymo

text:
14.8.2008

               LT

               Europos Sąjungos oficialusis leidinys

               L 219/65

         TARYBOS SPRENDIMAS 2008/669/BUSP
   2008 m. birželio 16 d.
   dėl Europos Sąjungos ir Bisau Gvinėjos Respublikos susitarimo dėl Europos Sąjungos misijos saugumo sektoriaus reformai Bisau Gvinėjos Respublikoje remti statuso sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2007 m. lapkričio 19 d. Taryba nusprendė, kad Europos saugumo ir gynybos politikos (ESGP) veiksmai saugumo sektoriaus reformos (SSR) srityje Bisau Gvinėjoje būtų tinkami, suderinami su Europos plėtros fondo bei kita Bendrijos veikla ir papildytų šią veiklą.

               (2)

               Pasibaigus 2007 m. spalio mėn. dislokuotai antrajai ES faktų nustatymo misijai, 2007 m. gruodžio 10 d. Taryba patvirtino galimų ESGP veiksmų Bisau Gvinėjos SSR remti bendrąją koncepciją.

               (3)

               2008 m. vasario 12 d. Taryba priėmė Bendruosius veiksmus 2008/112/BUSP dėl Europos Sąjungos misijos saugumo sektoriaus reformai Bisau Gvinėjos Respublikoje remti (ES SSR GUINEA-BISSAU) (1).

               (4)

               Įvyko derybos dėl Europos Sąjungos ir Bisau Gvinėjos Respublikos susitarimo dėl Europos Sąjungos misijos saugumo sektoriaus reformai Bisau Gvinėjos Respublikoje remti statuso.

               (5)

               Šis susitarimas turėtų būti patvirtintas,

         NUSPRENDĖ:
   1 straipsnis
   Sąjungos vardu patvirtinamas Europos Sąjungos ir Bisau Gvinėjos Respublikos susitarimas dėl Europos Sąjungos misijos saugumo sektoriaus reformai Bisau Gvinėjos Respublikoje remti statuso.
   Susitarimo tekstas pridedamas prie šio sprendimo (2).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti šį Sąjungą įpareigojantį susitarimą (3).
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2008 m. birželio 16 d.

            Tarybos vardu

            Pirmininkas

         D. RUPEL

      (1)  OL L 40, 2008 2 14, p. 11.

      (2)  Žr. šio Oficialiojo leidinio p. 66.

      (3)  Tarybos Generalinis sekretoriatas Susitarimo įsigaliojimo datą paskelbs Europos Sąjungos oficialiajame leidinyje.
    ---documentbreak---

               14.8.2008

               LT

               Europos Sąjungos oficialusis leidinys

               L 219/66

         VERTIMAS
   Europos Sąjungos ir Bisau Gvinėjos Respublikos
   SUSITARIMAS
   dėl Europos Sąjungos misijos saugumo sektoriaus reformai Bisau Gvinėjos Respublikoje remti statuso
   EUROPOS SĄJUNGA (toliau – ES)
   ir
   BISAU GVINĖJOS RESPUBLIKA (toliau – priimančioji valstybė),
   toliau abi kartu – Šalys,
   ATSIŽVELGDAMOS Į:
   Generalinio sekretoriaus-vyriausiojo įgaliotinio bendrai užsienio ir saugumo politikai Javier Solana ir Jo Ekscelencijos Bisau Gvinėjos Respublikos Prezidento João Bernardo Vieira pasikeitimą laiškais dėl galimos Europos Sąjungos misijos saugumo sektoriaus reformai Bisau Gvinėjos Respublikoje remti,
   2008 m. vasario 12 d. Tarybos priimtus Tarybos bendruosius veiksmus 2008/112/BUSP dėl Europos Sąjungos misijos saugumo sektoriaus reformai Bisau Gvinėjos Respublikoje remti (ES SSR GUINEA-BISSAU) (1),
   tai, kad šis Susitarimas nepažeis Šalių teisių ir įsipareigojimų pagal tarptautinius susitarimus ir kitus tarptautinių teismų steigimo dokumentus, įskaitant Tarptautinio baudžiamojo teismo statutą,
   SUSITARĖ:
   1 straipsnis
   Taikymo sritis ir sąvokų apibrėžtys
   1.   Šis Susitarimas taikomas Europos Sąjungos misijai ir jos personalui.
   2.   Šis Susitarimas taikomas tik priimančiosios valstybės teritorijoje.
   3.   Šiame Susitarime:

               a)

               ES SSR Guinea-Bisau – ES misija priimančiojoje valstybėje, Europos Sąjungos Tarybos įsteigta Bendraisiais veiksmais 2008/112/BUSP, įskaitant jos sudedamąsias dalis, pajėgas, padalinius, būstinę ir personalą, dislokuotą priimančiosios valstybės teritorijoje ir paskirtą ES SSR GUINEA-BISSAU;

               b)

               misijos vadovas – ES SSR Guinea-Bisau misijos vadovas, kurį skiria Europos Sąjungos Taryba;

               c)

               ES SSR Guinea-Bisau personalas – misijos vadovas, personalas, kurį skiria ES valstybės narės bei ES institucijos ir valstybės ne ES narės, kurias ES pakvietė dalyvauti ES SSR Guinea-Bissau, tarptautinis personalas, kurį ES SSR Guinea-Bisau samdo sutarčių pagrindu, dislokuotas misijai parengti, remti ir įgyvendinti, ir personalas, atliekantis su misija susijusią siunčiančiosios valstybės ar ES institucijos misiją. Misijos personalui nepriklauso komerciniai rangovai ar vietoje įdarbintas personalas;

               d)

               būstinė – ES SSR Guinea-Bisau pagrindinė būstinė, esanti Bisau;

               e)

               siunčiančioji valstybė – ES valstybė narė ar valstybė ne ES narė, kuri komandiravo personalą į ES SSR Guinea-Bissau;

               f)

               infrastruktūra – visi pastatai, patalpos ir žemė, reikalingi ES SSR Guinea-Bisau veiklai vykdyti bei ES SSR Guinea-Bisau personalui apgyvendinti;

               g)

               vietoje įdarbintas personalas – priimančiosios valstybės pilietybę turintys arba nuolat joje gyvenantys personalo nariai.

         2 straipsnis
   Bendrosios nuostatos
   1.   ES SSR Guinea-Bisau ir ES SSR Guinea-Bisau personalas laikosi priimančiosios valstybės įstatymų ir kitų teisės aktų bei nesiima veiksmų ar veiklos, kurie nesuderinami su misijos tikslais.
   2.   Atlikdama savo funkcijas pagal šį Susitarimą ES SSR Guinea-Bissau veikia autonomiškai. Priimančioji valstybė gerbia ES SSR Guinea-Bissau unitarinį ir tarptautinį pobūdį.
   3.   Misijos vadovas reguliariai informuoja priimančiosios valstybės Vyriausybę apie priimančiosios valstybės teritorijoje dislokuotų ES SSR Guinea-Bissau personalo narių skaičių.
   3 straipsnis
   Identifikavimas
   1.   ES SSR Guinea-Bissau personalui išduodamos ES SSR Guinea-Bissau asmens tapatybės kortelės, pagal kurias identifikuojama jų tapatybė, ir jie privalo visada jas nešiotis su savimi. Atitinkamoms priimančiosios valstybės valdžios institucijoms pateikiamas ES SSR Guinea-Bissau asmens tapatybės kortelės pavyzdys.
   2.   ES SSR Guinea-Bissau automobiliai ir kitos transporto priemonės aiškiai paženklinamos ES SSR Guinea-Bissau skiriamaisiais ženklais ir (arba) registracijos numeriais, apie kuriuos pranešama atitinkamoms priimančiosios valstybės valdžios institucijoms.
   3.   ES SSR Guinea-Bissau leidžiama savo pagrindinėje būstinėje ir kitur iškelti ES vėliavą atskirai arba kartu su priimančiosios valstybės vėliava misijos vadovo sprendimu. Nacionalines vėliavas ar ES SSR Guinea-Bisau emblemas, kurias sudaro nacionaliniai elementai, galima naudoti ES SSR Guinea-Bisau patalpose, ant automobilių ir uniformų misijos vadovo sprendimu.
   4 straipsnis
   Sienų kirtimas ir judėjimas priimančiosios valstybės teritorijoje
   1.   ES SSR Guinea-Bisau personalas, ES SSR Guinea-Bisau priklausantis turtas ir transporto priemonės kerta priimančiosios valstybės sieną oficialiuose sienos kirtimo punktuose, uostuose ir tarptautiniais oro erdvės koridoriais.
   2.   Priimančioji valstybė sudaro palankias sąlygas ES SSR Guinea-Bisau ir ES SSR Guinea-Bissau personalui įvažiuoti į priimančiosios valstybės teritoriją ir iš jos išvykti. Išskyrus pasų kontrolę, įvažiuojantiems į priimančiosios valstybės teritoriją ir išvykstantiems iš jos ES SSR Guinea-Bissau personalo nariams, įrodžius jų priklausymą misijai, netaikoma pasų ir muitinės kontrolė bei vizų ir imigracijos taisyklės bei joks kitoks imigracijos patikrinimo būdas priimančiosios valstybės teritorijoje.
   3.   ES SSR Guinea-Bissau personalui netaikomos priimančiosios valstybės taisyklės, reglamentuojančios užsieniečių registravimą ir kontrolę, tačiau jie neįgyja teisės nuolat būti ar gyventi priimančiosios valstybės teritorijoje.
   4.   ES SSR Guinea-Bissau priklausančiam turtui ir transporto priemonėms, atvykstančioms į priimančiosios valstybės teritoriją, kertančioms ją tranzitu ar išvykstančioms iš jos, turint tikslą paremti ES SSR Guinea-Bissau, netaikomas reikalavimas pateikti inventoriaus aprašus ar kitus muitinės dokumentus bei neatliekamas jų patikrinimas.
   5.   Automobiliams ir orlaiviams, naudojamiems misijos įgyvendinimo tikslais, netaikomi vietiniai licencijavimo ar registravimo reikalavimai. Susiję tarptautiniai standartai ir reglamentai taikomi ir toliau. Jei reikia, sudaromi 19 straipsnyje nurodyti papildomi susitarimai.
   6.   ES SSR Guinea-Bissau personalo nariai priimančiosios valstybės teritorijoje gali vairuoti motorines transporto priemones, vesti laivus ir pilotuoti orlaivius, jeigu jie atitinkamai turi galiojančius nacionalinius ar tarptautinius vairuotojo pažymėjimus, laivo kapitono pažymėjimus ar piloto pažymėjimus. Priimančioji valstybė, netaikydama mokesčio ar rinkliavos, pripažįsta ES SSR Guinea-Bissau personalo turimus vairuotojo pažymėjimus ar leidimus galiojančiais.
   7.   ES SSR Guinea-Bissau ir ES SSR Guinea-Bissau personalui bei jiems priklausantiems automobiliams, orlaiviams ar bet kurios kitos rūšies transporto priemonėms, įrangai ir ištekliams suteikiama galimybė laisvai ir nevaržomai judėti priimančiosios valstybės teritorijoje, įskaitant jos teritorinius vandenis ir oro erdvę. Jei reikia, pagal 19 straipsnį galima sudaryti papildomus susitarimus.
   8.   Šioje misijoje ES SSR Guinea-Bissau personalas bei ES SSR Guinea-Bissau vietoje įdarbintas personalas, keliaudamas, kad atliktų oficialias pareigas, gali naudotis keliais, tiltais keltais, oro uostais ir uostais nemokėdami muito mokesčių, rinkliavų, kelio mokesčių, mokesčių ar panašaus pobūdžio privalomųjų mokėjimų. ES SSR Guinea-Bissau neatleidžiama nuo pagrįstų privalomųjų mokėjimų už prašomas ir gaunamas paslaugas sąlygomis, kurios taikomos paslaugoms, teikiamoms priimančiosios valstybės personalui.
   5 straipsnis
   Priimančiosios valstybės suteikiamos ES SSR Guinea-Bissau privilegijos ir imunitetai
   1.   ES SSR Guinea-Bissau patalpos turi neliečiamybę. Priimančiosios valstybės atstovai negali į ją įeiti be misijos vadovo sutikimo.
   2.   ES SSR Guinea-Bissau patalpoms, jose esantiems baldams ir kitam turtui bei jų transporto priemonėms negali būti taikoma krata, rekvizavimas, areštas ar vykdymo priemonės.
   3.   ES SSR Guinea-Bissau, jos nuosavybei ir turtui, kur jie bebūtų ir kas juos turėtų, taikomas imunitetas nuo bet kokių teisinių procesinių veiksmų.
   4.   ES SSR Guinea-Bissau archyvai ir dokumentai turi neliečiamybę bet kuriuo metu, kur jie bebūtų.
   5.   Oficiali ES SSR Guinea-Bissau korespondencija turi neliečiamybę. Oficiali korespondencija – tai visa su misija ir jos funkcijomis susijusi korespondencija.
   6.   ES SSR Guinea-Bissau atleidžiama nuo visų nacionalinių, regioninių ir vietos valdžios mokesčių ar panašaus pobūdžio privalomųjų mokėjimų už įsigytas ir įsivežtas prekes, suteiktas paslaugas ir ES SSR Guinea-Bissau naudojamas patalpas, jeigu visa tai skirta misijos tikslams. ES SSR Guinea-Bissau neatleidžiama nuo mokesčių ar privalomųjų mokėjimų, mokamų už suteiktas paslaugas.
   7.   Priimančioji valstybė leidžia įvežti prekes misijos tikslams ir atleidžia nuo visų muitų, rinkliavų, kelių mokesčių, mokesčių ir panašaus pobūdžio privalomųjų mokėjimų, išskyrus mokesčius už sandėliavimą, pervežimą ir kitas suteiktas paslaugas.
   6 straipsnis
   Priimančiosios valstybės suteikiamos ES SSR Guinea-Bissau personalo privilegijos ir imunitetai
   1.   ES SSR Guinea-Bissau personalo narių negalima suimti ar sulaikyti.
   2.   ES SSR Guinea-Bissau personalo dokumentai, korespondencija ir nuosavybė turi neliečiamybę, išskyrus tuos atvejus, kai taikomos pagal 6 dalį leidžiamos vykdymo priemonės.
   3.   ES SSR Guinea-Bissau personalas bet kuriomis aplinkybėmis turi imunitetą priimančiosios valstybės baudžiamosios jurisdikcijos atžvilgiu. ES SSR Guinea-Bissau personalo imunitetą baudžiamosios jurisdikcijos atžvilgiu atitinkamais atvejais gali panaikinti siunčiančioji valstybė ar atitinkama ES institucija. Tokį panaikinimą visada būtina aiškiai apibrėžti.
   4.   ES SSR Guinea-Bissau personalo nariai turi imunitetą priimančiosios valstybės civilinės ir administracinės jurisdikcijos atžvilgiu dėl visko, kas jų pasakyta ar parašyta ir dėl visų veiksmų, padarytų atliekant savo oficialias funkcijas. Jeigu prieš ES SSR Guinea-Bissau personalo narius pradedama civilinė byla priimančiosios valstybės teisme, apie tai nedelsiant pranešama misijos vadovui ir siunčiančiosios valstybės kompetentingai institucijai ar ES institucijai. Misijos vadovas ir siunčiančiosios valstybės kompetentinga institucija ar ES institucija prieš teisminio bylos nagrinėjimo pradžią teismui patvirtina, kad atitinkamą veiksmą ES SSR Guinea-Bissau personalo nariai padarė atlikdami savo oficialias funkcijas. Jeigu veiksmas buvo padarytas atliekant oficialias funkcijas, teisminis procesas nepradedamas ir taikomos 16 straipsnio nuostatos. Jeigu veiksmas buvo padarytas neatliekant oficialių funkcijų, galima tęsti teismo procesą. Misijos vadovo ir siunčiančiosios valstybės kompetentingos institucijos ar ES institucijos patvirtinimas yra įpareigojantis priimančiosios valstybės teismo atžvilgiu; priimančioji valstybė negali jo užginčyti.
   Jei ES SSR Guinea-Bissau personalo nariai pradeda teisminį procesą, jie nebegali remtis imunitetu jurisdikcijos atžvilgiu dėl bet kokio ieškinio/apeliacinio skundo, tiesiogiai susijusio su pagrindiniu skundu.
   5.   ES SSR Guinea-Bissau personalo nariai nėra įpareigoti duoti liudytojo parodymus.
   6.   ES SSR Guinea-Bissau personalo nariams negalima taikyti jokių vykdymo priemonių, išskyrus atvejus, kai jiems iškeliama su jų oficialiomis funkcijomis nesusijusi civilinė byla. ES SSR Guinea-Bissau personalo narių nuosavybė, kuri, kaip patvirtino misijos vadovas, yra reikalinga jų oficialioms funkcijoms atlikti, negali būti konfiskuojama vykdant teismo sprendimą, sprendimą ar nutartį. Civilinėse bylose netaikomi jokie apribojimai ES SSR Guinea-Bissau personalo narių asmens laisvei ar kitos suvaržymo priemonės.
   7.   Tai, kad ES SSR Guinea-Bissau personalo nariai turi imunitetą priimančiosios valstybės jurisdikcijos atžvilgiu, nereiškia, kad atitinkamos siunčiančiosios valstybės jiems neturi jurisdikcijos.
   8.   ES SSR Guinea-Bissau personalo narių ES SSR Guinea-Bissau suteiktoms paslaugoms netaikomos socialinės apsaugos nuostatos, kurios gali galioti priimančiojoje valstybėje.
   9.   ES SSR Guinea-Bissau personalo narių tarnybinės pajamos ir atlyginimai, kuriuos jiems moka ES SSR Guinea-Bissau arba siunčiančiosios valstybės, bei pajamos, gaunamos ne priimančiojoje valstybėje, neapmokestinamos priimančiosios valstybės mokesčiais.
   10.   Priimančioji valstybė, laikydamasi tų įstatymų ir kitų teisės aktų, kuriuos ji gali priimti, leidžia įvežti ES SSR Guinea-Bissau personalo narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas. Priimančioji valstybė taip pat leidžia šiuos daiktus išsivežti. ES SSR Guinea-Bissau personalas atleidžiamas nuo PVM ir mokesčių už vidaus rinkoje įsigytas prekes ar suteiktas paslaugas pagal priimančiosios valstybės įstatymus.
   11.   ES SSR Guinea-Bissau personalo narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti ES SSR Guinea-Bissau personalo narių asmeninam naudojimui, arba daiktų, kuriuos įvežti ar išvežti draudžiama įstatymu arba kuriuos įvežant ar išvežant atliekamas patikrinimas pagal priimančiosios valstybės karantino taisykles. Toks patikrinimas atliekamas tik dalyvaujant atitinkamam ES SSR Guinea-Bissau personalo nariui arba ES SSR Guinea-Bissau įgaliotajam atstovui.
   7 straipsnis
   Vietoje įdarbintas personalas
   Vietoje įdarbintas personalas naudojasi privilegijomis ir imunitetais tik tiek, kiek tai leidžia priimančioji valstybė. Tačiau priimančioji valstybė naudojasi jurisdikcija to personalo atžvilgiu pernelyg nekliudydama vykdyti misijos funkcijas.
   8 straipsnis
   Baudžiamoji jurisdikcija
   Siunčiančiosios valstybės kompetentingos institucijos turi teisę priimančiosios valstybės teritorijoje pagal atitinkamą siunčiančiosios valstybės teisę viso ES SSR Guinea-Bissau personalo atžvilgiu naudotis baudžiamąja jurisdikcija ir taikyti drausmines priemones, suteiktas pagal atitinkamą siunčiančiosios valstybės teisę.
   9 straipsnis
   Saugumas
   1.   Priimančioji valstybė, kiek leidžia jos pačios galimybės, visiškai prisiima atsakomybę dėl ES SSR Guinea-Bissau personalo saugumo.
   2.   Tuo tikslu priimančioji valstybė imasi visų reikalingų priemonių užtikrinti ES SSR Guinea-Bissau ir ES SSR Guinea-Bissau personalo apsaugą, saugą ir saugumą. Bet kokios konkrečios nuostatos, kurias pasiūlo priimančioji valstybė, prieš įgyvendinimą suderinamos su misijos vadovu. Priimančioji valstybė be jokio mokesčio leidžia vykdyti ir remia veiksmus, susijusius ES SSR Guinea-Bissau personalo medicinine evakuacija. Jei reikia, sudaromi 19 straipsnyje nurodyti papildomi susitarimai.
   10 straipsnis
   Uniforma
   1.   ES SSR Guinea-Bissau personalas dėvi nacionalinę uniformą arba civilinę aprangą su skiriamąja ES SSR Guinea-Bissau identifikacija.
   2.   Uniformos dėvėjimą reglamentuoja misijos vadovo nustatytos taisyklės.
   11 straipsnis
   Bendradarbiavimas ir galimybė naudotis informacija
   1.   Priimančioji valstybė visapusiškai bendradarbiauja su ES SSR Guinea-Bissau ir ES SSR Guinea-Bissau personalu bei teikia paramą.
   2.   Jeigu paprašoma ir jeigu to reikia ES SSR Guinea-Bissau įvykdyti, priimančioji valstybė ES SSR Guinea-Bissau personalui suteikia galimybę naudotis:

               a)

               priimančiosios valstybės žinioje esančiais pastatais, patalpomis, vietovėmis ir oficialiomis transporto priemonėmis;

               b)

               jos žinioje esančiais dokumentais, medžiaga ir informacija, kurie yra svarbūs ES SSR Guinea-Bissau įgaliojimams.

         Jei reikia, sudaromi 19 straipsnyje nurodyti papildomi susitarimai.
   3.   Misijos vadovas ir priimančioji valstybė reguliariai konsultuojasi ir imasi reikalingų priemonių, kad kiekvienu atitinkamu lygiu užtikrintų glaudžius tarpusavio ryšius. Priimančioji valstybė gali skirti už ryšius su ES SSR Guinea-Bissau atsakingą pareigūną.
   12 straipsnis
   Priimančiosios valstybės parama ir sutarčių sudarymas
   1.   Priimančioji valstybė sutinka padėti ES SSR Guinea-Bissau surasti tinkamas patalpas, jei to buvo paprašyta.
   2.   Jei reikia ir yra galimybė, priimančioji valstybė leidžia nemokamai naudotis jai priklausančiomis patalpomis ir taip pat privatiems juridiniams asmenims priklausančiomis patalpomis, jei to reikia vykdant ES SSR Guinea-Bissau administracinę ir operatyvinę veiklą.
   3.   Atsižvelgdama į turimas priemones ir galimybes, priimančioji valstybė padeda ir teikia paramą rengiant, steigiant, vykdant ir remiant misiją, įskaitant bendrą naudojimąsi patalpomis ir įranga ES SSR Guinea-Bissau ekspertų reikmėms.
   4.   Priimančiosios valstybės pagalba ir parama misijai teikiama tokiomis pačiomis sąlygomis, kaip ir priimančiosios valstybės personalui teikiama pagalba ir parama.
   5.   Priimančiojoje valstybėje ES SSR Guinea-Bissau sudarytoms sutartims taikytina teisė nustatoma atitinkamomis sutartimis.
   6.   Sutartyje galima numatyti, kad ginčams, kylantiems dėl sutarties taikymo, taikoma 16 straipsnio 3 ir 4 dalyse nurodyta ginčų sprendimo tvarka.
   13 straipsnis
   Patalpų keitimas
   ES SSR Guinea-Bissau turi teisę statyti, keisti patalpas arba daryti kitus jų pakeitimus, jei tai būtina dėl jos operatyvinių poreikių.
   Priimančioji valstybė nereikalauja iš ES SSR Guinea-Bissau jokios kompensacijos už tokias statybas ar keitimus.
   14 straipsnis
   ES SSR Guinea-Bissau personalo narių mirties atvejai
   1.   Misijos vadovas turi teisę pasirūpinti reikalingais formalumais ir sutvarkyti juos dėl ES SSR Guinea-Bissau mirusio personalo nario ir dėl asmeninės velionio nuosavybės grąžinimo į tėvynę.
   2.   ES SSR Guinea-Bissau personalo nario mirties atveju autopsija atliekama tik gavus siunčiančiosios valstybės sutikimą ir dalyvaujant ES SSR Guinea-Bissau ir (arba) atitinkamos valstybės atstovui.
   3.   Priimančioji valstybė ir ES SSR Guinea-Bissau visapusiškai bendradarbiauja siekdamos kuo anksčiau pargabenti ES SSR Guinea-Bissau personalo nario palaikus į tėvynę.
   15 straipsnis
   Ryšiai
   1.   ES SSR Guinea-Bissau gali įrengti ir naudotis radijo dažnių siuntimo ir priėmimo stotimis bei palydovinėmis sistemomis. Siekdama išvengti konfliktų dėl atitinkamų dažnių naudojimo, ji bendradarbiauja su priimančiosios valstybės kompetentingomis institucijomis. Priimančioji valstybė suteikia nemokamą prieigą prie dažnių spektro.
   2.   ES SSR Guinea-Bissau veiklos vykdymo tikslais turi teisę be jokių apribojimų naudotis radijo (įskaitant palydovinį, mobilųjį ir portatyvinį radiją), telefono, telegrafo, faksimiliniu ryšiu ir kitomis priemonėmis, taip pat teisę sumontuoti įrangą, būtiną tokių ryšių palaikymui ES SSR Guinea-Bissau patalpose arba tarp jos patalpų, įskaitant kabelių ir antžeminių linijų tiesimą.
   3.   Jai priklausančiose patalpose ES SSR Guinea-Bissau gali pasirūpinti būtinomis priemonėmis dėl pašto, adresuoto ES SSR Guinea-Bissau ir (arba) ES SSR Guinea-Bissau personalui ir kurį siunčia ES SSR Guinea-Bissau ir (arba) ES SSR Guinea-Bissau personalas, perdavimo.
   16 straipsnis
   Ieškiniai mirties, sužalojimo, patirtos žalos ar praradimo atveju
   1.   ES SSR Guinea-Bissau ir ES SSR Guinea-Bissau personalas neatsako už žalą civilių gyventojų arba valdžios turtui, arba už tokio turto praradimą, jei tai buvo neišvengiama dėl operatyvinės veiklos arba jei tai atsitiko dėl veiklos, susijusios su visuomenės neramumais ar ES SSR Guinea-Bissau apsauga.
   2.   Siekiant taikiai išspręsti ginčą, ieškiniai dėl žalos civilių gyventojų ar valdžios turtui arba dėl tokio turto praradimo, kurie nepatenka į 1 dalies taikymo sritį, taip pat ieškiniai asmenų mirties arba sužalojimo atveju, arba dėl žalos ES SSR Guinea-Bissau turtui, arba dėl tokio turto praradimo, persiunčiami ES SSR Guinea-Bissau per priimančiosios valstybės kompetentingas institucijas, jei tai yra priimančiosios valstybės juridinių ar fizinių asmenų pareikšti ieškiniai, arba priimančiosios valstybės kompetentingoms institucijoms, jei tai yra ieškiniai, kuriuos pareiškė ES SSR Guinea-Bissau.
   3.   Nepavykus ginčo išspręsti taikiai, ieškinys perduodamas ieškinių nagrinėjimo komisijai, kurią vienodu pagrindu sudaro ES SSR Guinea-Bissau ir priimančiosios valstybės atstovai. Ginčas išsprendžiamas bendru susitarimu.
   4.   Tuo atveju, jei ieškinių nagrinėjimo komisija ginčo negali išspręsti:

               a)

               ginčą dėl ieškinių iki ne daugiau kaip 40 000 EUR diplomatinėmis priemonėmis sprendžia priimančioji valstybė ir ES atstovai;

               b)

               ginčas dėl ieškinių, viršijančių a punkte nurodytą sumą, perduodamas arbitražui, kurio sprendimai yra privalomi.

         5.   Arbitražą sudaro trys arbitrai, iš kurių vieną skiria priimančioji valstybė narė, antrą – ES SSR Guinea-Bissau, o trečią – bendrai priimančioji valstybė ir ES SSR Guinea-Bissau. Tais atvejais, kai viena iš Šalių nepaskiria arbitro per dviejų mėnesių laikotarpį arba kai priimančioji valstybė ir ES SSR Guinea-Bissau negali susitarti dėl trečio arbitro paskyrimo, tą arbitrą skiria Europos Bendrijų Teisingumo Teismo pirmininkas.
   6.   ES SSR Guinea-Bissau ir priimančiosios valstybės administracinės institucijos sudaro administracinį susitarimą siekdamos nustatyti ieškinių nagrinėjimo komisijos ir arbitražo įgaliojimus, šiose institucijose taikytiną tvarką ir ieškinių pateikimo sąlygas.
   17 straipsnis
   Ryšių palaikymas ir ginčai
   1.   Visus klausimus, kylančius dėl šio Susitarimo taikymo, bendrai svarsto ES SSR Guinea-Bissau atstovai ir priimančiosios valstybės kompetentingos institucijos.
   2.   Nepavykus iš anksto susitarti, ginčus dėl šio Susitarimo aiškinimo ar taikymo vien tik diplomatinėmis priemonėmis tarpusavyje sprendžia priimančioji valstybė ir ES atstovai.
   18 straipsnis
   Kitos nuostatos
   1.   Šiame Susitarime darant nuorodą į ES SSR Guinea-Bissau ir ES SSR Guinea-Bissau personalo privilegijas, imunitetus ir teises, priimančiosios valstybės Vyriausybė yra atsakinga už jų įgyvendinimą ir vykdymą atitinkamų priimančiosios valstybės vietos valdžios institucijų vardu.
   2.   Nė viena šio Susitarimo nuostata nesiekiama pažeisti teisių, kurios gali būti suteiktos ES valstybei narei arba bet kuriai kitai valstybei, prisidedančiai prie ES SSR Guinea-Bissau pagal kitus susitarimus, arba nė viena nuostata negali būti aiškinama kaip leidžianti pažeisti tas teises.
   19 straipsnis
   Įgyvendinimo susitarimai
   Taikant šį Susitarimą, operatyvinius, administracinius ir techninius klausimus galima reglamentuoti atskirais misijos vadovo ir priimančiosios valstybės administracinės valdžios institucijų susitarimais.
   20 straipsnis
   Įsigaliojimas ir nutraukimas
   1.   Šis Susitarimas įsigalioja jo pasirašymo dieną ir galioja iki paskutinių ES SSR Guinea-Bissau personalo narių išvykimo, apie kurį praneša ES SSR Guinea-Bissau.
   2.   Nepaisant šio straipsnio 1 dalies, laikoma, kad 4 straipsnio 8 dalies, 5 straipsnio 1–3 dalių, 5 straipsnio 6 dalies, 5 straipsnio 7 dalies, 6 straipsnio 1 dalies, 6 straipsnio 3 dalies, 6 straipsnio 4 dalies, 6 straipsnio 6 dalies, 6 straipsnio 8–10 dalių, 13 ir 16 straipsnių nuostatos taikomos nuo pirmosios ES SSR Guinea-Bissau personalo narių dislokavimo dienos, jeigu pastaroji eina anksčiau už šio Susitarimo įsigaliojimo dieną.
   3.   Šis Susitarimas gali būti iš dalies keičiamas rašytiniu Šalių susitarimu.
   4.   Šio Susitarimo nutraukimas neturi įtakos teisėms ar įsipareigojimams, atsirandantiems vykdant šį Susitarimą iki tokio nutraukimo.

      Priimta Bissau 2008 m. liepos 11 d. dviem originalais portugalų kalba.

            Europos Sąjungos vardu

         J.-F. PAROT

            Bisau Gvinėjos Respublikos vardu

         M.-C. NOBRE CABRAL

      (1)  OL L 40, 2008 2 14, p. 11.


title: 2013 m. spalio 7 d. Tarybos sprendimas, kuriuo skiriami ir pakeičiami Europos profesinio mokymo plėtros centro valdančiosios tarybos nariai

text:
31.10.2013

               LT

               Europos Sąjungos oficialusis leidinys

               C 317/3

         TARYBOS SPRENDIMAS
   2013 m. spalio 7 d.
   kuriuo skiriami ir pakeičiami Europos profesinio mokymo plėtros centro valdančiosios tarybos nariai
   2013/C 317/03
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Kipro Vyriausybės pateiktą kandidatūrą,
   atsižvelgdama į Latvijos Vyriausybės pateiktą kandidatūrą,
   kadangi:

               (1)

               2012 m. liepos 16 d. sprendimu (2) Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2012 m. rugsėjo 18 d. iki 2015 m. rugsėjo 17 d.;

               (2)

               atsistatydinus George PAPAGEORGIOU tapo laisva Centro valdančiosios tarybos vyriausybių atstovų kategorijos Kiprui atstovaujančio nario vieta;

               (3)

               atsistatydinus Janis GAIGALS tapo laisva Centro valdančiosios tarybos vyriausybių atstovų kategorijos Latvijai atstovaujančio nario vieta;

               (4)

               šio Centro valdančiosios tarybos nariai turėtų būti paskirti likusiam dabartinės kadencijos, kuri baigiasi 2015 m. rugsėjo 17 d., laikui,

         NUSPRENDĖ:
   Vienintelis straipsnis
   Likusiam kadencijos laikui iki 2015 m. rugsėjo 17 d. Europos profesinio mokymo plėtros centro valdančiosios tarybos nariais skiriami šie asmenys:

      VYRIAUSYBIŲ ATSTOVAI

               KIPRAS

               George PANAYIDES

               LATVIJA

               Sanda LIEPIŅA

      Priimta Liuksemburge 2013 m. spalio 7 d.

            Tarybos vardu

            Pirmininkas

         J. BERNATONIS

      (1)  OL L 39, 1975 2 13, p. 1.

      (2)  OL C 228, 2012 7 31, p. 3.


title: 2017 m. spalio 16 d. Tarybos sprendimas (BUSP) 2017/1869 dėl Europos Sąjungos patariamosios misijos saugumo sektoriaus reformai Irake remti (EUAM Iraq)

text:
17.10.2017

               LT

               Europos Sąjungos oficialusis leidinys

               L 266/12

         TARYBOS SPRENDIMAS (BUSP) 2017/1869
   2017 m. spalio 16 d.
   dėl Europos Sąjungos patariamosios misijos saugumo sektoriaus reformai Irake remti (EUAM Iraq)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2017 m. birželio 19 d. Taryba pakartojo, kad Sąjunga tvirtai remia Irako vienybę, suverenumą ir teritorinį vientisumą, ir pabrėžė saugumo ir teisinės valstybės svarbą siekiant užtikrinti stabilumą Irake. Taryba paskelbė, kad reaguodama į Irako valdžios institucijų prašymą Sąjunga nagrinėja galimybę išsiųsti ES patariamąją ir paramos saugumo sektoriaus reformos klausimais grupę, kuri bendradarbiaudama ir derindama veiksmus su kitais tarptautiniais partneriais padėtų vykdyti tą reformą;

               (2)

               2017 m. liepos 17 d. Taryba patvirtino krizės valdymo koncepciją, susijusią su galima civiline BSGP misija saugumo sektoriaus reformai Irake remti;

               (3)

               2017 m. rugpjūčio 24 d. Irako Ministras Pirmininkas atsiuntė laišką Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis), kuriame palankiai įvertino numatomą misiją;

               (4)

               atsižvelgiant į Civilinių operacijų planavimo ir vykdymo centro direktoriaus rekomendaciją, misija turėtų būti pradėta;

               (5)

               Politinis ir saugumo komitetas (PSK) turėtų Tarybos ir vyriausiojo įgaliotinio atsakomybe vykdyti misijos politinę kontrolę, užtikrinti strateginį vadovavimą misijai ir priimti atitinkamus sprendimus pagal Europos Sąjungos sutarties (toliau – ES sutartis) 38 straipsnio trečią dalį;

               (6)

               šios misijos tikslais turėtų pradėti veikti Nuolatinės stebėsenos centras;

               (7)

               ši misija bus vykdoma tokiomis aplinkybėmis, kurios gali pablogėti ir galėtų kliudyti pasiekti ES sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Misija
   Sąjunga įsteigia ir pradeda Europos Sąjungos patariamąją misiją saugumo sektoriaus reformai Irake remti (EUAM Iraq).
   2 straipsnis
   Tikslai
   EUAM Iraq strateginiai tikslai yra:

               1)

               strateginiu lygmeniu konsultuoti Irako valdžios institucijas ir teikti joms ekspertines žinias, siekiant padėti įgyvendinti Irako nacionalinę saugumo strategiją;

               2)

               analizuoti, vertinti ir nustatyti galimybes, susijusias su galima tolesne Sąjungos veikla remiant saugumo sektoriaus reformos Irake poreikius ilguoju laikotarpiu;

               3)

               padėti Sąjungos delegacijai Irake koordinuoti Sąjungos ir valstybių narių paramą Irake vykdomos saugumo sektoriaus reformos srityje.

         3 straipsnis
   Užduotys
   1.   Siekiant įgyvendinti 2 straipsnio 1 punkte išdėstytus tikslus, EUAM Iraq:

               a)

               padeda Nacionaliniam kovos su terorizmu komitetui įgyvendinti Nacionalinę kovos su terorizmu strategiją ir nustatyti jos įgyvendinimui skirtas substrategijas bei veiksmų planus;

               b)

               padeda Vidaus reikalų ministerijos Planavimo direktoratui planuoti viso departamento, įskaitant policijos tarnybas, institucines reformas, įgyvendinant Nacionalinę saugumo strategiją;

               c)

               prisideda rengiant nacionalinę kovos su organizuotu nusikalstamumu strategiją, vadovaujant Vidaus reikalų ministerijos Kovos su organizuotu nusikalstamumu departamentui.

         2.   Siekiant įgyvendinti 2 straipsnio 2 punkte išdėstytus tikslus, EUAM Iraq:

               a)

               įvertina vykdomą veiklą remiant civilinį saugumo sektorių, įskaitant sienų saugumą, ir nustato vertingą patirtį ir trūkumus;

               b)

               koordinuodama veiksmus su tarptautiniais paramos teikėjais nustato svarbiausius projektus, kuriuos vykdant būtų galima greitai pasiekti rezultatų trumpuoju laikotarpiu ir kuriuose galėtų dalyvauti Sąjungos institucijos arba valstybės narės;

               c)

               nustato galimos būsimos veiklos saugumo sektoriaus reformos srityje vidutinės trukmės ir ilgalaikius poreikius ir galimybes, kad prireikus būtų galima pagrįsti informacija ir remti tokios galimos veiklos Sąjungos vykdomą politinį ir strateginį planavimą;

               d)

               prisideda prie saugumo sektoriaus reformos struktūros valdymo ir veikimo, dalyvaudama jungtinio sekretoriato veikloje.

         3.   EUAM Iraq padeda Sąjungos delegacijai Irake koordinuoti Sąjungos ir valstybių narių paramą Irake vykdomos saugumo sektoriaus reformos srityje.
   4.   EUAM Iraq užtikrina, kad į jos užduotis būtų integruotos žmogaus teisių ir lyčių perspektyvos ir kad jai remiant parengtos politikos priemonės bei planai atitiktų tarptautinius žmogaus teisių ir lyčių srities standartus bei įsipareigojimus.
   5.   EUAM Iraq užtikrina, kad tais veiksmais būtų kovojama su organizuotu nusikalstamumu, įskaitant nelegalią migraciją, neteisėtą prekybą ginklais ir narkotikais, kibernetiniais nusikaltimais ir neteisėta prekyba kultūros vertybėmis bei jų naikinimu. Pastarieji veiksmai bus vykdomi glaudžiai bendradarbiaujant su visais susijusiais suinteresuotaisiais dalyviais vietoje, visų pirma UNESCO ir Pasauline koalicija.
   6.   EUAM Iraq nevykdo jokios vykdomosios funkcijos.
   4 straipsnis
   Pavaldumo tvarka ir struktūra
   1.   EUAM Iraq, kaip krizių valdymo operacijos, pavaldumo tvarka yra vieninga.
   2.   EUAM Iraq būstinė yra Bagdade.
   3.   EUAM Iraq struktūra nustatoma vadovaujantis jos planavimo dokumentais.
   5 straipsnis
   Civilinės operacijos vadas
   1.   EUAM Iraq civilinės operacijos vadas yra Civilinių operacijų planavimo ir vykdymo centro (CPCC) direktorius. Civilinės operacijos vadui suteikiama galimybė naudotis CPCC planuojant ir vykdant EUAM Iraq.
   2.   Civilinės operacijos vadas strateginiu lygmeniu vadovauja EUAM Iraq ir vykdo jos kontrolę, o jo politinę kontrolę vykdo ir jam strategiškai vadovauja Politinis ir saugumo komitetas (PSK), bendrai vadovaujant vyriausiajam įgaliotiniui užsienio reikalams ir saugumo politikai (vyriausiasis įgaliotinis).
   3.   Civilinės operacijos vadas užtikrina tinkamą ir veiksmingą Tarybos ir PSK sprendimų įgyvendinimą vykdant operacijas, be kita ko, prireikus strateginiu lygmeniu teikdamas nurodymus misijos vadovui, taip pat jį konsultuodamas ir teikdamas jam techninę paramą. Civilinės operacijos vadas atsiskaito Tarybai per vyriausiąjį įgaliotinį.
   4.   Visi komandiruoti darbuotojai lieka visiškai pavaldūs siunčiančiosios valstybės nacionalinėms valdžios institucijoms pagal nacionalines taisykles, atitinkamai Sąjungos institucijai arba Europos išorės veiksmų tarnybai (EIVT). Tos valdžios institucijos perduoda savo personalo operacinį valdymą (OPCON) civilinės operacijos vadui.
   5.   Civilinės operacijos vadui tenka bendra atsakomybė užtikrinti, kad Sąjungos rūpestingumo pareiga būtų tinkamai atlikta.
   6.   Civilinės operacijos vadas ir Sąjungos delegacijos Irake vadovas prireikus tarpusavyje konsultuojasi.
   6 straipsnis
   Misijos vadovas
   1.   Misijos vadovu paskiriamas Markus RITTER.
   2.   Misijos vadovas yra atsakingas už EUAM Iraq, jai vadovauja ir vykdo jos kontrolę operacijos rajone. Misijos vadovas yra tiesiogiai pavaldus civilinės operacijos vadui ir veikia laikydamasis jo nurodymų.
   3.   Misijos vadovas atstovauja EUAM Iraq jos atsakomybės srityje.
   4.   Misijos vadovas prisiima administracinę ir logistinę atsakomybę už EUAM Iraq, be kita ko, EUAM Iraq suteikto turto, išteklių ir informacijos atžvilgiu. Misijos vadovas gali EUAM Iraq personalo nariams suteikti įgaliojimus vykdyti personalo ir finansų reikalų valdymo užduotis, jam prisiimant bendrą atsakomybę.
   5.   Misijos vadovas yra atsakingas už EUAM Iraq personalo drausmės kontrolę. Komandiruotam personalui drausmines priemones taiko siunčiančiosios valstybės nacionalinės valdžios institucijos pagal nacionalines taisykles, atitinkama Sąjungos institucija arba EIVT.
   6.   Misijos vadovas užtikrina tinkamą EUAM Iraq matomumą.
   7.   Misijos vadovas prireikus koordinuoja savo veiklą su kitais Sąjungos subjektais veiksmų vietoje. Nedarant poveikio pavaldumo tvarkai, misijos vadovui vietos politines gaires teikia Sąjungos delegacijos Irake vadovas.
   7 straipsnis
   Personalas
   1.   EUAM Iraq personalą sudaro visų pirma valstybių narių, Sąjungos institucijų arba EIVT komandiruoti darbuotojai. Kiekviena valstybė narė, kiekviena Sąjungos institucija ir EIVT padengia išlaidas, susijusias su visais jų komandiruotais darbuotojais, įskaitant kelionės į veiklos vykdymo vietą ir grįžimo iš jos išlaidas, atlyginimus, sveikatos draudimą ir išmokas, išskyrus skiriamus dienpinigius.
   2.   Valstybė narė, Sąjungos institucija arba EIVT atitinkamai yra atsakingos už atsakymą į visas su komandiravimu susijusias pretenzijas, pateiktas komandiruoto personalo nario arba su juo susijusias, ir už bet kokio ieškinio iškėlimą tam asmeniui.
   3.   EUAM Iraq gali pagal sutartį įdarbinti tarptautinius ir vietos darbuotojus, jeigu reikiamų funkcijų negali vykdyti valstybių narių komandiruoti darbuotojai. Išimtiniais ir tinkamai pagrįstais atvejais, jeigu nėra tinkamos kvalifikacijos kandidatų iš valstybių narių, prireikus pagal sutartį gali būti įdarbinami dalyvaujančių trečiųjų valstybių piliečiai.
   4.   Tarptautinių ir vietos darbuotojų įdarbinimo sąlygos ir teisės bei pareigos nustatomos EUAM Iraq ir atitinkamų personalo narių sutartyse.
   8 straipsnis
   EUAM Iraq ir jos personalo statusas
   EUAM Iraq ir jos personalo statusas, atitinkamais atvejais įskaitant privilegijas, imunitetus ir papildomas garantijas, būtinus EUAM Iraq užduočių įvykdymui ir sklandžiam jos veikimui, nustatomas susitarimu, sudaromu pagal ES sutarties 37 straipsnį, laikantis Sutarties dėl Europos Sąjungos veikimo 218 straipsnyje nustatytos tvarkos.
   9 straipsnis
   Politinė kontrolė ir strateginis vadovavimas
   1.   PSK Tarybos ir vyriausiojo įgaliotinio atsakomybe vykdo EUAM Iraq politinę kontrolę ir strateginį vadovavimą jai. Taryba įgalioja PSK priimti atitinkamus sprendimus šiuo tikslu pagal ES sutarties 38 straipsnio trečią dalį. Šis įgaliojimas apima įgaliojimą vyriausiojo įgaliotinio siūlymu paskirti misijos vadovą ir įgaliojimą keisti operacijos planą (OPLAN). Įgaliojimai priimti sprendimus dėl EUAM Iraq tikslų ir jos nutraukimo paliekami Tarybai.
   2.   PSK reguliariai atsiskaito Tarybai.
   3.   PSK reguliariai, taip pat iškilus poreikiui, teikiamos civilinės operacijos vado ir misijos vadovo ataskaitos jų atsakomybės sričių klausimais.
   10 straipsnis
   Trečiųjų valstybių dalyvavimas
   1.   Nedarant poveikio Sąjungos sprendimų priėmimo autonomiškumui ir jos bendrai institucinei struktūrai, trečiosios valstybės gali būti kviečiamos prisidėti prie EUAM Iraq su sąlyga, kad jos padengia su savo komandiruotais darbuotojais susijusias išlaidas, įskaitant atlyginimus, draudimą nuo visų rūšių rizikos, dienpinigius ir kelionės į Iraką bei grįžimo iš jo išlaidas, taip pat prireikus prisideda prie EUAM Iraq einamųjų išlaidų padengimo.
   2.   Prie EUAM Iraq prisidedančios trečiosios valstybės turi tas pačias teises ir pareigas administruojant kasdienę EUAM Iraq veiklą kaip ir valstybės narės.
   3.   Taryba įgalioja PSK priimti atitinkamus sprendimus dėl siūlomų įnašų priėmimo ir dėl Prisidedančiųjų valstybių komiteto įsteigimo.
   4.   Išsami trečiųjų valstybių dalyvavimo tvarka nustatoma susitarimais, kurie sudaromi pagal ES sutarties 37 straipsnį. Jei Sąjunga ir trečioji valstybė sudaro arba yra sudariusios susitarimą, kuriuo nustatomos tos trečiosios valstybės dalyvavimo Sąjungos krizių valdymo operacijose bendrosios sąlygos, to susitarimo nuostatos taikomos vykdant EUAM Iraq.
   11 straipsnis
   Saugumas
   1.   Civilinės operacijos vadas vadovauja misijos vadovo vykdomam saugumo priemonių planavimui ir užtikrina, kad EUAM Iraq tas priemones tinkamai ir veiksmingai įgyvendintų pagal 5 straipsnį.
   2.   Misijos vadovas yra atsakingas už EUAM Iraq saugumą ir už tai, kad būtų užtikrinta, kad būtų laikomasi EUAM Iraq taikytinų būtiniausių saugumo reikalavimų pagal Sąjungos politiką dėl personalo, dislokuoto už Sąjungos ribų vykdyti veiksmų pagal ES sutarties V antraštinę dalį ir ją papildančius dokumentus, saugumo.
   3.   Misijos vadovui padeda misijos saugumo pareigūnas; jis yra atskaitingas misijos vadovui ir taip pat palaiko glaudžius darbinius santykius su EIVT.
   4.   Pagal OPLAN EUAM Iraq darbuotojai, prieš pradėdami eiti pareigas, dalyvauja privalomuose mokymo saugumo klausimais kursuose. Jie taip pat reguliariai dalyvauja kvalifikacijos kėlimo mokymuose misijos vietoje, kuriuos organizuoja misijos saugumo pareigūnas.
   5.   Misijos vadovas užtikrina ES įslaptintos informacijos apsaugą pagal Tarybos sprendimą 2013/488/ES (1).
   12 straipsnis
   Nuolatinės stebėsenos centras
   Siekiant vykdyti EUAM Iraq, veiklą pradeda Nuolatinės stebėsenos centras.
   13 straipsnis
   Teisinės nuostatos
   EUAM Iraq turi teisę pirkti paslaugas ir prekes, sudaryti sutartis ir administracinius susitarimus, įdarbinti darbuotojus, turėti banko sąskaitas, įsigyti ir perleisti turtą, vykdyti savo įsipareigojimus ir būti teismo proceso šalimi, kai to reikia šiam sprendimui įgyvendinti.
   14 straipsnis
   Finansinės nuostatos
   1.   Orientacinė finansavimo suma, skirta su EUAM Iraq susijusioms išlaidoms laikotarpiu nuo 2017 m. spalio 16 d. iki 2018 m. spalio 17 d. padengti, yra 14 000 000 EUR. Sprendimą dėl visų vėlesnių laikotarpių orientacinės finansavimo sumos priima Taryba.
   2.   Visos išlaidos tvarkomos pagal Sąjungos bendrajam biudžetui taikomas procedūras ir taisykles. EUAM Iraq viešojo pirkimo sutarčių skyrimo procedūrose fiziniai ir juridiniai asmenys dalyvauja be apribojimų. Be to, EUAM Iraq perkamoms prekėms netaikoma jokia kilmės taisyklė. Komisijai pritarus, EUAM Iraq gali sudaryti techninius susitarimus su valstybėmis narėmis, priimančiąja valstybe, dalyvaujančiomis trečiosiomis valstybėmis ir kitais tarptautiniais subjektais dėl įrangos, paslaugų ir patalpų teikimo EUAM Iraq.
   3.   EUAM Iraq yra atsakinga už savo biudžeto įvykdymą. Šiuo tikslu EUAM Iraq pasirašo susitarimą su Komisija.
   4.   EUAM Iraq yra visiškai atskaitinga Komisijai už pagal susitarimą vykdomą veiklą ir veikia jos prižiūrima.
   5.   Finansiniai susitarimai turi atitikti 4, 5 ir 6 straipsniuose numatytą misijos pavaldumo tvarką ir EUAM Iraq veiklos reikalavimus.
   6.   Su EUAM Iraq susijusios išlaidos padengiamos nuo šio sprendimo priėmimo dienos.
   15 straipsnis
   Sąjungos reagavimo veiksmų nuoseklumas ir derinimas
   1.   Vyriausiasis įgaliotinis užtikrina šio sprendimo įgyvendinimo atitiktį Sąjungos išorės veiksmų visumai, be kita ko, Sąjungos programoms vystymosi srityje.
   2.   Nedarant poveikio pavaldumo tvarkai, misijos vadovas savo veiksmus glaudžiai derina su Sąjungos delegacija Irake, kad būtų užtikrintas Sąjungos veiksmų Irake nuoseklumas.
   3.   Misijos vadovas glaudžiai derina veiksmus su Irake veikiančių valstybių narių misijų vadovais.
   16 straipsnis
   Informacijos teikimas
   1.   Vadovaujantis Sprendimu 2013/488/ES, vyriausiasis įgaliotinis įgaliojamas atitinkamais atvejais ir pagal EUAM Iraq poreikius teikti su šiuo sprendimu susijusioms trečiosioms valstybėms EUAM Iraq tikslais parengtą ES įslaptintą informaciją, pažymėtą ne aukštesnio kaip „CONFIDENTIEL UE / EU CONFIDENTIAL“ lygio slaptumo žyma.
   2.   Vadovaujantis Sprendimu 2013/488/ES, vyriausiasis įgaliotinis taip pat įgaliojamas, atsiradus konkretiems ir neatidėliotiniems operatyviniams poreikiams, teikti priimančiajai valstybei bet kokią EUAM Iraq tikslais parengtą ES įslaptintą informaciją, pažymėtą ne aukštesnio kaip „RESTREINT UE/ES RESTRICTED“ lygio slaptumo žyma. Šiuo tikslu sudaromi vyriausiojo įgaliotinio ir priimančiosios valstybės kompetentingų valdžios institucijų susitarimai.
   3.   Vyriausiasis įgaliotinis įgaliojamas trečiosioms valstybėms, susijusioms su šiuo sprendimu, teikti bet kokius su EUAM Iraq klausimų svarstymu Taryboje susijusius ES neįslaptintus dokumentus, kuriems pagal Tarybos darbo tvarkos taisyklių (2) 6 straipsnio 1 dalį taikomas profesinės paslapties reikalavimas.
   4.   Vyriausiasis įgaliotinis 1, 2 ir 3 dalyse nurodytus įgaliojimus ir kompetenciją sudaryti susitarimus gali suteikti asmenims, kurie yra jam pavaldūs, civilinių operacijų vadui ir misijos vadovui, laikantis Sprendimo 2013/488/ES VI priedo VII skirsnio.
   17 straipsnis
   Įsigaliojimas ir galiojimo trukmė
   Šis sprendimas įsigalioja jo priėmimo dieną.
   Jis taikomas iki 2018 m. spalio 17 d.

      Priimta Briuselyje 2017 m. spalio 16 d.

            Tarybos vardu

            Pirmininkė

         F. MOGHERINI

      (1)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).

      (2)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).


title: 2016 m. rugsėjo 7 d. Komisijos sprendimas (ES) 2016/1621, kuriuo pagal Europos Parlamento ir Tarybos reglamentą (EB) Nr. 1221/2009 priimamas rekomendacinis dokumentas dėl aplinkosaugos vertintojų, vykdančių veiklą kitoje nei juos akreditavusioje arba leidimą išdavusioje valstybėje narėje, informacijos teikimo akreditavimo ir leidimus išduodančioms įstaigoms (pranešta dokumentu Nr. C(2016) 5648) (Tekstas svarbus EEE)

text:
9.9.2016

               LT

               Europos Sąjungos oficialusis leidinys

               L 242/32

         KOMISIJOS SPRENDIMAS (ES) 2016/1621
   2016 m. rugsėjo 7 d.
   kuriuo pagal Europos Parlamento ir Tarybos reglamentą (EB) Nr. 1221/2009 priimamas rekomendacinis dokumentas dėl aplinkosaugos vertintojų, vykdančių veiklą kitoje nei juos akreditavusioje arba leidimą išdavusioje valstybėje narėje, informacijos teikimo akreditavimo ir leidimus išduodančioms įstaigoms

         (pranešta dokumentu Nr. C(2016) 5648)

   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo, panaikinantis Reglamentą (EB) Nr. 761/2001 ir Komisijos sprendimus 2001/681/EB bei 2006/193/EB (1), ypač į jo 30 straipsnio 6 dalį,
   kadangi:

               (1)

               Reglamento (EB) Nr. 1221/2009 30 straipsnio 3 dalyje numatyta, kad akreditavimo ir leidimus išduodančių įstaigų forumas gali rengti rekomendacijas akreditavimo ir leidimus išduodančių įstaigų kompetencijos klausimais, kad būtų suderintos tų akreditavimo ar leidimus išduodančių įstaigų taikomos procedūros ir jų vykdoma aplinkosaugos vertintojų priežiūra;

               (2)

               pagal Reglamento (EB) Nr. 1221/2009 24 straipsnį skirtingose valstybėse narėse veiklą vykdantys aplinkosaugos vertintojai privalo pranešti apie savo veiklą atitinkamoms akreditavimo ir leidimus išduodančioms įstaigoms;

               (3)

               praktiškai įgyvendinant tą informacijos teikimo procedūrą paaiškėjo, kad atskiros akreditavimo ir leidimus išduodančios įstaigos taiko nevienodą tvarką aplinkosaugos vertintojams, kurie nevykdo informacijos teikimo įpareigojimų. Todėl reikia papildomų rekomendacijų, kuriomis būtų užtikrinamas nuoseklus informacijos teikimo procedūrų taikymas tuo atveju, kai vienoje valstybėje narėje akredituoti arba leidimus gavę aplinkosaugos vertintojai vertinimo ir tvirtinimo veiklą vykdo kitoje valstybėje narėje;

               (4)

               šiame sprendime numatytos priemonės atitinka pagal Reglamento (EB) Nr. 1221/2009 49 straipsnį įsteigto komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Priimamas priede išdėstytas Rekomendacinis dokumentas pagal Reglamentą (EB) Nr. 1221/2009 dėl aplinkosaugos vertintojų informacijos teikimo akreditavimo ir leidimus išduodančioms įstaigoms.
   2 straipsnis
   Šis sprendimas skirtas valstybėms narėms.

      Priimta Briuselyje 2016 m. rugsėjo 7 d.

            Komisijos vardu

         Karmenu VELLA

            Komisijos narys

      (1)  OL L 342, 2009 12 22, p. 1.

      PRIEDAS

         Rekomendacinis dokumentas pagal Reglamentą (EB) Nr. 1221/2009 dėl aplinkosaugos vertintojų, vykdančių veiklą kitoje nei juos akreditavusioje arba leidimą išdavusioje valstybėje narėje, informacijos teikimo akreditavimo ir leidimus išduodančioms įstaigoms

      ĮŽANGA
      Šiuo rekomendaciniu dokumentu suderinamos informacijos teikimo procedūros, taikytinos aplinkosaugos vertintojams, vykdantiems veiklą kitoje nei juos akreditavusioje arba leidimą išdavusioje valstybėje narėje.
      1.   Įpareigojimai, kuriuos reikia įvykdyti prieš teikiant informaciją

      1.1.   Akreditavimo arba leidimus išduodanti įstaiga užtikrina, kad jos taikomos informacijos teikimo procedūros, skirtos kitose valstybėse narėse akredituotiems aplinkosaugos vertintojams, būtų viešai skelbiamos ir lengvai prieinamos. Viešai skelbiamoje su tokiomis procedūromis susijusioje informacijoje taip pat nurodomi bet kokie mokesčiai (išskyrus kelionės išlaidas), kuriuos akreditavimo arba leidimus išduodanti įstaiga taiko už informacijos teikimą ir priežiūrą.
      1.2.   Akreditaciją ar leidimą suteikusi akreditavimo arba leidimus išduodanti įstaiga reikalauja, kad jos akredituoti arba leidimą gavę aplinkosaugos vertintojai, prieš pradėdami vykdyti vertinimo ar tvirtinimo veiklą kitoje nei akreditaciją arba leidimą suteikusioje valstybėje narėje, įvykdytų 24 straipsnio 1 dalyje nustatytą informacijos teikimo procedūrą. Jeigu aplinkosaugos vertintojas veiklą vykdė kitoje valstybėje narėje, akreditavimo arba leidimus išduodanti įstaiga, atlikdama savo akredituotų ar leidimus gavusių aplinkosaugos vertintojų priežiūrą, be visa ko, turi patikrinti, ar buvo įvykdyti Reglamente (EB) Nr. 1221/2009 nustatyti informacijos teikimo reikalavimai.
      1.3.   Akreditavimo arba leidimus išduodanti įstaiga rekomenduoja savo akredituotiems arba leidimus gavusiems aplinkosaugos vertintojams informuoti klientų organizacijas apie tai, kad šios privalo leisti atlikti priežiūrą pagal Reglamento (EB) Nr. 1221/2009 23 straipsnio 6 dalį ir kad atsisakymas leisti atlikti tokią priežiūrą gali sudaryti kliūčių tas organizacijas registruoti.
      2.   Teikiamos informacijos turinys

      2.1.   Reglamento (EB) Nr. 1221/2009 24 straipsnio 1 dalyje nustatyti informacijos teikimo reikalavimai laikomi įvykdytais, jeigu pateikiama visa ši informacija:

                  a)

                  su akreditacija arba leidimu susijusi informacija kartu su įrodymu, kad akreditacija arba leidimas tebegalioja, nėra sustabdyti ar panaikinti ir kad jie yra tinkami konkrečiai vertinamos ar tvirtinamos organizacijos veiklai;

                  b)

                  grupės sudėtis ir kompetencija, visų pirma su aplinka susijusių teisinių reikalavimų išmanymas ir valstybės narės, kurioje turėtų būti atliekamas vertinimas ar tvirtinimas, oficialiosios kalbos žinios;

                  c)

                  prireikus darbuotojų duomenys, pavyzdžiui, duomenys apie atitinkamą kvalifikaciją, mokymą ir patirtį, susijusius su tikrinamu ekonomikos sektoriumi;

                  d)

                  vertinimo ir tvirtinimo laikas ir vieta, įskaitant aplinkosaugos vertintojų apsilankymą organizacijoje ir visus etapus iki ir po to apsilankymo, kaip nustatyta Reglamento (EB) Nr. 1221/2009 25 straipsnyje;

                  e)

                  vertinamos ar tvirtinamos organizacijos adresas ir kontaktiniai duomenys, įskaitant visas vertinamas ar tvirtinamas vietas ir veiklą, taip pat darbuotojų skaičius.

            C punkte nurodyti papildomi prašymai pagrindžiami atsižvelgiant į konkrečią padėtį ir jais negalima pažeisti aplinkosaugos vertintojo teisės teikti paslaugas kitoje nei akreditaciją ar leidimą suteikusioje valstybėje narėje.
      2.2.   Jeigu pateikta informacija atitinka Reglamento (EB) Nr. 1221/2009 24 straipsnio 1 dalyje nustatytus informacijos teikimo reikalavimus, akreditavimo arba leidimus išduodanti įstaiga aplinkosaugos vertintoją apie tai informuoja prieš Reglamento (EB) Nr. 1221/2009 25 straipsnyje aprašytos vertinimo ar tvirtinimo veiklos pradžią. Jei įmanoma, tokia informacija pateikiama likus dviem savaitėms iki vertinimo ar tvirtinimo veiklos pradžios. Kartu akreditavimo arba leidimus išduodanti įstaiga informuoja aplinkosaugos vertintoją apie priežiūros, kurią ji ketina vykdyti, apimtį, turinį ir susijusias išlaidas.
      2.3.   Jeigu akreditavimo arba leidimus išduodanti įstaiga sužino, kad vertinimo ar tvirtinimo veikla turi būti vykdoma arba jau yra įvykdyta, o informacija pateikta nebuvo, akreditavimo arba leidimus išduodanti įstaiga aplinkosaugos vertintojui primena Reglamente (EB) Nr. 1221/2009 nustatytus reikalavimus dėl informacijos pateikimo konkrečioje šalyje (žr. 2.1 punktą).
      Jeigu Reglamento (EB) Nr. 1221/2009 24 straipsnio 1 dalyje nurodyta informacija nepateikiama laiku arba jeigu pateikta informacija neatitinka tame straipsnyje nustatytų informacijos teikimo reikalavimų, taikomas šio rekomendacinio dokumento 3.1 punktas.
      2.4.   Kadangi su informacijos teikimu susijusios išvados gali turėti įtakos vertinimo ir tvirtinimo procesams, akreditavimo arba leidimus išduodanti įstaiga rekomenduoja, kad vertintojas praneštų savo klientui apie išvadas, susijusias su informacijos teikimu.
      3.   Informacijos teikimo procedūros nesilaikymo pasekmės

      3.1.   Jeigu pateikta informacija neatitinka Reglamento (EB) Nr. 1221/2009 24 straipsnio 1 dalyje nustatytų informacijos teikimo reikalavimų, akreditavimo ir leidimus išduodanti įstaiga laikosi 3.1.1–3.1.4 punktuose nustatytos procedūros.
      3.1.1.   Jeigu nepateikiama arba laiku nepateikiama informacija, susijusi su akreditacija ar leidimu, kompetencija, vertinimo ir tvirtinimo laiku bei vieta, taip pat organizacijos adresu ir kontaktiniais duomenimis, teisinių reikalavimų, susijusių su aplinka, išmanymu ir valstybės narės, kurioje turėtų būti atliekamas vertinimas ar tvirtinimas, oficialiosios kalbos žiniomis, arba, jei taikoma, su grupės sudėtimi, aplinkosaugos vertintojas kuo greičiau informuojamas apie trūkstamą informaciją ir informacijos pateikimo termino nesilaikymą.
      3.1.2.   Jeigu akreditavimo arba leidimus išduodančios įstaigos nuomone, trūkstama informacija nekliudo tinkamai atlikti aplinkosaugos vertintojo priežiūros, akreditavimo arba leidimus išduodanti įstaiga pateiktą informaciją laiko pakankama, kad būtų galima vykdyti priežiūros veiklą, ir prašo aplinkosaugos vertintojo trūkstamą informaciją pateikti vėliau. Aplinkosaugos vertintojas apie šį sprendimą informuojamas laiku ir prieš vertinimą ar tvirtinimą.
      3.1.3.   Jeigu akreditavimo arba leidimus išduodanti įstaiga mano, kad informacijos, kuri yra svarbi vertinimo ar tvirtinimo veiklos priežiūrai tinkamai atlikti (pavyzdžiui, vertinimo ar tvirtinimo veiklos laikas ir vieta, organizacijos adresas ir kontaktiniai duomenys, informacija apie aplinkosaugos vertintojo akreditaciją ar leidimą, grupės sudėtis ar grupės kompetencija, visų pirma teisinių reikalavimų išmanymas ir valstybės narės, kurioje turėtų būti atliekamas vertinimas ar tvirtinimas, oficialiosios kalbos žinios), gauta nebuvo, akreditavimo arba leidimus išduodanti įstaiga aplinkosaugos vertintoją informuoja apie tai, kad pateiktą informaciją ji laiko nepakankama, kad dėl šios priežasties tinkama priežiūra yra neįmanoma ir kad tuo atveju, jei vertinimas ar tvirtinimas bus vykdomas prieš pateikiant trūkstamą informaciją, ji kompetentingai įstaigai rekomenduos organizacijos neregistruoti.
      3.1.4.   Jeigu akreditavimo arba leidimus išduodanti įstaiga nusprendžia kompetentingai įstaigai rekomenduoti organizacijos neregistruoti, apie tai pranešama aplinkosaugos vertintojui, akreditaciją ar leidimą suteikusiai akreditavimo arba leidimus išduodančiai įstaigai, organizacijai ir, jei įmanoma, kompetentingai įstaigai.


title: 2007/3/EB,Euratomas: 2007 m. sausio 1 d. Tarybos sprendimas dėl Ekonomikos ir socialinių reikalų komiteto narių, atstovaujančių Bulgarijai ir Rumunijai, skyrimo

text:
4.1.2007

               LT

               Europos Sąjungos oficialusis leidinys

               L 1/6

      TARYBOS SPRENDIMAS

   2007 m. sausio 1 d.
   dėl Ekonomikos ir socialinių reikalų komiteto narių, atstovaujančių Bulgarijai ir Rumunijai, skyrimo
   (2007/3/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač jos 259 straipsnį,
   atsižvelgdama į Europos atominės energijos bendrijos steigimo sutartį, ypač jos 167 straipsnį,
   atsižvelgdama į Bulgarijos ir Rumunijos stojimo aktą, ypač jo 12 ir 48 straipsnius,
   atsižvelgdama į Bulgarijos Respublikos ir Rumunijos vyriausybių pasiūlymus,
   atsižvelgdama į Komisijos nuomonę,
   kadangi:

               (1)

               Tarybos sprendimais 2006/524/EB, Euratomas (1), 2006/651/EB, Euratomas (2) ir 2006/703/EB, Euratomas (3), buvo paskirti Ekonomikos ir socialinių reikalų komiteto nariai laikotarpiui nuo 2006 m. rugsėjo 21 d. iki 2010 m. rugsėjo 20 d.

               (2)

               Bulgarijos Respublikai ir Rumunijai stojant į Europos Sąjungą reikėtų papildyti Ekonomikos ir socialinių reikalų komitetą paskiriant dvidešimt septynis narius, atstovaujančius įvairioms pilietinės visuomenės ekonominės ir socialinės veiklos sritims,

         NUSPRENDĖ:
   1 straipsnis
   Ekonomikos ir socialinių reikalų komiteto nariais laikotarpiui iki 2010 m. rugsėjo 20 d. skiriami asmenys, kurių pavardės ir pareigos išvardytos priede.
   2 straipsnis
   Šis sprendimas įsigalioja jo priėmimo dieną.
   Jis taikomas nuo 2007 m. sausio 1 d.

      Priimta Briuselyje, 2007 m. sausio 1 d.

            Tarybos vardu

            Pirmininkas

         F.-W. STEINMEIER

      (1)  OL L 207, 2006 7 28, p. 30.

      (2)  OL L 269, 2006 9 28, p. 13.

      (3)  OL L 291, 2006 10 21, p. 33.

      PRIEDAS
      BULGARIJOS RESPUBLIKA

                  Ms Milena ANGELOVA

                     Executive Director of the Bulgarian Industrial Capital Association

                  Prof. Nansen BEHAR, PhD

                     Member of the Managing Board of the Union for Private Economic Enterprise

                  Mr Bojidar DANEV

                     Chairman of the Bulgarian Industrial Association

                  Mr Plamen DIMITROV

                     Vice President of the Confederation of Independent Trade Unions in Bulgaria

                  Mr Liubomir HADJIYSKI

                     Deputy Chairman of the Economic Commission at the Bulgarian Union of Private Entrepreneurs„Vuzrazdane“

                  Dr. Jeliazko HRISTOV

                     President of the Confederation of Independent Trade Unions in Bulgaria

                  Mr Dimitar MANOLOV

                     Vice President of the Confederation of Labour„Podkrepa“

                  Mr Veselin MITOV

                     Head of the International Policy Department of the Confederation of Labour„Podkrepa“

                  Ms Donka SOKOLOVA

                     Representative of the Democratic Union of Women

                  Ms Ludmilla TODOROVA

                     Representative of the Bulgarian Farmers Association

                  Ms Andriana TOSHEVA

                     Executive Director of the Confederation of Employers and Industrialists in Bulgaria

                  Mr Plamen ZAHARIEV

                     Representative of the National Council of and for People with Disabilities

            RUMUNIJA

                  Mme Lavinia ANDREI

                     Président, Fondation Terra Mileniul IU

                  Mme Ana BONTEA

                     Directrice du Département Juridique et Dialogue Social,

                     Conseil National des Petites et Moyennes Entreprises Privées de Roumanie

                  M. Petru Sarin DANDEA

                     Vice-président, Confédération Nationale Syndicale „CartelALFA“

                  M. Dumitru FORNEA

                     Chef du Département Relations Internationales,

                     Confédération Syndicale Nationale MERIDIAN

                  M. Minel IVAȘCU

                     Vice-président,

                     Bloc National Syndical

                  M. Eugen LUCAN

                     Président, Association Angel

                  M Mihai MANOLIU

                     Secrétaire Général,

                     Alliance des Confédérations Patronales de Roumanie

                  M. Radu NICOSEVICI

                     Président,

                     Association Academia de Advocacy

                  M. Marius Eugen OPRAN

                     Président Exécutif, Union Générale des Industriels de Roumanie – 1903(UGIR – 1903)

                  M. Cristian PARVULESCU

                     Président, Association Pro Democratia

                  M. Marius PETCU

                     Président, Confédération Nationale des Syndicats Libres de Roumanie – FRĂȚIA

                  M. Aurel Laurențiu PLOȘCEANU

                     Vice-président, Association Roumaine des Entrepreneurs de Bâtiments

                  M. Sabin RUSU

                     Secrétaire Général, Confédération des Syndicats Démocratiques de Roumanie

                  M. Ionut SIBIAN

                     Directeur exécutif, Fondation pour le Développement de la Société Civile

                  M. Ștefan VARFALVI

                     Président, Association Permanente UGIR